БМТнинг ёрдам кўрсатувчи агентликлари беш миллионлик Бағдод аҳолиси саломатлиги ёмонлашиши мумкинлиги ҳақида огоҳлантирди.\n09 декабр 2019, Тошкент вақти: 23:23\nапрел 07, 2003\nЖаҳон соғлиқни сақлаш ташкилоти матбуот вакили Фадела Чаиб, Ироқ пойтахти ҳар куни бомбардимон қилинаётгани, шаҳар инфраструктурасига зиёт етгани ва талафотлар сони кескин ортгани сабабли Бағдод аҳолиси саломатлиги ёмонлашиши кутилаётганини билдирди.\nАҚШ Лавров Вашингтонга сафар қилиши ва 10 декабрда Помпео билан учрашишини тасдиқлади\nРоссия ташқи ишлар вазири Сергей Лавров АҚШ давлат котиби Майк Помпео билан.\nРоссия ташқи ишлар вазири Сергей Лавров 10 декабрда Вашингтонда АҚШ давлат котиби Майк Помпео билан учрашади. Бу ҳақда Давлат департаменти вакили 9 декабрда баёнот берди.\nИкки давлат бош дипломатлари “кенг қамровли минтақавий ва икки томонлама масалаларни муҳокама қилади”, дейилади баёнотда. Учрашувдан сўнг қўшма матбуот конференцияси ҳам бўлиши мумкинлиги айтилмоқда.\nАҚШ ҳукумати расмийларига кўра, вазирлар Украина, Сурия, қурол-яроғ назорати муаммоси ҳамда айни пайтда АҚШ билан Россия ўртасидаги муносабатлар таранглигига сабаб бўлаётган бошқа масалаларни муҳокама қилади.\nЛавров сафаридан сўнг Франция, Германия, Украина ва Россия раҳбарлари Украина шарқидаги ҳарбий можарони тўхтатиш мақсадида Париж саммитига йиғилади. 2014 йил апрелидан бери иккала минтақада 13 мингдан ошиқ одам ҳалок бўлди.\nРоссия Ташқи ишлар вазирлиги матбуот котиби Мария Захарова олдинроқ Лавровнинг 10 декабрдаги “учрашувига тайёргарлик кўрилаётгани”ни айтди, бироқ тафсилотларини очиқламади. Помпео билан Лавров сўнгги йилда бир неча марта учрашди.\nДопинг сабаб Россиянинг Олимпиада ва жаҳон биринчилиги мусобақаларида қатнашиши 4 йилга тақиқланди\nБутунжаҳон допингга қарши кураш агентлиги (ВАДА) ижроия қўмитасининг 9 декабрдаги мажлисида допинг билан боғлиқ янги можаро сабаб Россияга нисбатан кенг миқёсли санкциялар қабул қилинди.\nВАДА ижроия қўмитаси бир овоздан Россиянинг халқаро спорт мусобақалари¸ хусусан Олимпиада ва жаҳон биринчилиги ўйинларида қатнашишини тўрт йилга тақиқлади.\nДопинг можаросига тортилмаган спортчилар мусобақаларда нейтрал байроқ остида қатнашиши мумкин.\nБунга келаси йили Токиода бўлиб ўтадиган Олимпиада ўйинлари ҳам киради. Бундай қарорга агентликка тақдим этилган лаборатория маълумотларидаги “номувофиқликлар” сабаб бўлгани айтилмоқда.\n2014 йил Сочида ўтказилган қишки Олимпиада ўйинларидан бери Россиянинг допинг билан боғлиқ можаролардан боши чиқмаяпти. Ўша ўйинлар чоғида россиялик спортчилар медалларни кўпроқ олиши учун допингдан фойдаланишига давлат ҳомийлик қилгани фош бўлган эди.\n2018 йил ёзида ВАДА Россиянинг РУСАДА допингга қарши кураш агентлиги фаолиятини тўхтатиб туриш хусусидаги қарорини бекор қилди. Уч йил амал қилган қарор бекор қилиниши учун Россия 2012 – 2015 йиллардаги допингга оид маълумотлар ва намуналарни ВАДАга бериши керак эди.\nБироқ ВАДАнинг Қонун-қоидаларга амал қилинишини назорат қилиш қўмитаси 25 ноябрда Россияни Москва жорий йил январида берган айрим маълумотларни сохталаштирганликда айблаган ҳамда РУСАДАга нисбатан 4 йиллик тақиқ жорий этиш ва мамлакатни йирик халқаро мусобақалардан четлатишни таклиф қилган эди.\nМинскда юзлаб одам Россия билан “интеграция”га қарши намойиш ўтказмоқда\nБеларусь пойтахти Минскда 8 декабрь куни юзлаб одам Россия билан “чуқурлашган интеграция”га қарши норозилик намойишига тўпланди. Бунга иккала мамлакат раҳбарининг интеграция масалаларини муҳокама этаётгани сабаб бўлди. Намойишчилар¸ полициянинг ҳибсга олиш мумкинлиги тўғрисидаги огоҳлантиришларини эътиборсиз қолдирди\nПутин билан Лукашенко 7 декабрда Сочи шаҳридаги учрашув бўлиб ўтган залдан баëнот бермасдан чиқиб кетди. Ҳукумат вакиллари ушбу масала юзасидан 20 декабрда президентлар яна учрашишини маълум қилди.\n“Вясна” (“Баҳор”) инсон ҳуқуқи ҳимояси ташкилоти иддао қилишича, 8 декабрда 600 чоғли киши полиция оммага тарқалиш ҳақида буйруқ беришига қарамай, синхронлаштирилган марш бошлаган.\nТасвирга олинган видеода илк мустақил Беларусь давлатининг тақиқланган қизил чизиқли байроғини ва миллатнинг бошқа рамзларини кўтариб, Россия элчихонаси томон кетаётган намойишчиларнинг ихчам сафи кўзга ташланади.\nБеларусь ҳали ҳам диссидентлар ва норозилик намойиши иштирокчилари таъқиб қилинадиган полиция давлати ҳисобланади.\nҚирғизистонда йил бошидан бери оиладаги зўравонлик бўйича 5000 дан зиёд ҳолат қайд этилди\nЖорий йилнинг 10 ойи ичида Қирғизистонда оиладаги зўравонлик бўйича 5185 та ҳолат қайд этилди. Бу ҳақда гендерга оид зўравонликка қарши кампания доирасида ўтказилган тадбирлардан бирида Қирғизистон бош вазири ўринбосари Алтинай Ўмурбекова маълум қилди.\n“Эрта никоҳ, иш жойида жинсий шилқимлик, меҳнат ва сексуал эксплуатация мақсадида аёлларни сотиш ҳолатлари кўпайди. Хафа қиладиган жиҳатлардан яна бири шуки, “қиз ўғирлаш” қонунда жиноят ўлароқ кўрилганига қарамай, ҳуқуқ-тартибот идоралари ҳам, аҳоли ҳам бу ҳолатга муросасозлик билан ёндашмоқда”, деди мулозима.\n“Зўравонликка қарши 16 кун” акцияси Қирғизистонда 25 ноябрь - Аёлларга нисбатан зўравонликни бартараф қилиш учун кураш куни бошланган бўлиб, 10 декабрь - Халқаро инсон ҳуқуқлари кунигача давом этиши кутилмоқда.\nПарижда Путин ва Зеленскийнинг илк учрашуви бўлиб ўтади\nУкраина пойтахтида ўтган митингдан лавҳа, Киев, 2019 йилнинг 8 декабри.\nФранция пойтахти Париж шаҳрида 9 декабрь куни Россия ва Украина президентларининг илк учрашуви бўлиб ўтади.\nВолодимир Зеленский билан Владимир Путин ўртасида муҳокама қилинадиган асосий масала Украина шарқида 2014 йилдан бери 13 минг кишининг ёстиғини қуритган урушни тўхтатиш бўлиши кутилмоқда.\nПариждаги музокараларда Франция президенти Макрон ва Германия канцлери Меркель ҳам иштирок этадилар.\nЯкшанба куни Киевда митинг ўтказган минглаб киши Зеленскийни Париж учрашувида Украина позициясини астойдил ҳимоя қилишга чақирди.\nМитингчилар талаблари орасида унитар давлатни сақлаб қолиш, Россия кучлари чиқиб кетмагунича Донбассда сайлов ўтказмаслик, Қрим мақоми бўйича муроса қилмаслик, Россияга нисбатан халқаро судларнинг давом этиши кабилар бор.\nРоссия 2014 йили Украинага қарашли Қрим яриморолини аннексия қилган. Кўп ўтмай, Донбассда Россия томонидан дастаклаган айирмачилар ва Украина армияси ўртасида қуролли тўқнашув бошланиб, шу кунгача давом этиб келмоқда. Москва бу айирмачиларни дастаклаётганини рад этиб келади.\nҲонконгдаги намойишга 800 минг одам чиқди\nҲонконгда 8 декабрь куни сўнгги ярим йилдаги энг оммавий норозилик намойиши бўлиб ўтди. Намойишда, ташкилотчиларга кўра, 800 минг, полиция ҳисоб-китобига кўра эса, 183 минг киши иштирок этган. Бир кун аввал полиция, Bloomberg нашрининг хабар қилишича, 11 кишини ҳибсга олганди.\n“Инсон ҳуқуқлари учун фуқаролик жабҳаси” (Civil Human Rights Front, CHRF) ташкилоти томонидан уюштирилган норозилик тадбири август ойидан бери ўтказилган илк рухсатли акция бўлиб ҳисобланади.\nОлти ойдан бери давом этаётган норозилик намойишлари иштирокчилари Ҳонконгга Хитой таъсирини озайтириш, кўпроқ демократия ва эркинликлар берилишини талаб қилмоқдалар.\nЎтган вақт мобайнида минглаб намойишчи енгил жароҳатлар олган, 2,5 мингдан зиёд фаол қўлга олинган.\nЭрон президенти Россиядан олинажак пулга “қаршилик бюджети”ни очишни таклиф этмоқда\nЭрон президенти Ҳасан Руҳоний, 20 ноябрь, 2019 йил\nЭрон президенти Ҳасан Руҳоний 8 декабрда парламентга “санкцияларга қарши туриш бюджети”, деб аталган лойиҳани тақдим этди.\nТахмин этишича, Россиядан олинажак кўпмиллиард долларлик кредит бу бюджет учун асосий манба бўлади.\nЭронда 2020 йил мартида бошланадиган янги йил бюджети лойиҳаси АҚШнинг санкциялар босими кучаяётган пайтда тайёрланди.\nЭронда ўтган ойда ёнилғи сарфини камайтириш ва унга бўлган субсидия қисқартилиши сабаб юзага келган норозилик намойишлари шафқатсизларча бостирилди.\nРуҳоний ўзи таклиф этаётган бюджет лойиҳасида “нефтга жуда оз даражада қарам бўлиш” кўзда тутилганини айтди.\n‒ Келаси йилги бюджет ҳам ҳозиргисига ўхшаш санкцияларга қаршилик кўрсатиш ва тиришқоқлик бюджети бўлади, ‒ деди Руҳоний давлат радиоси орқали эфирга узатилган чиқишида.\nЭрон миллий пул бирлиги ва иқтисодиётига АҚШ санкциялари ва бошқа жазо чоралари қаттиқ таъсир кўрсатди.\nПрезидент Доналд Трамп Вашингтонни Эрон билан дунёнинг етакчи давлатлари ўртасида 2015 йилда ядро дастури бўйича эришилган битимдан олиб чиққач, ўша санкциялар қайта жорий этилган эди.\nБитимга қўл қўйган бошқа мамлакатлар уни қутқаришга ҳаракат қилмоқда.\nХалқаро валюта жамғармаси ҳисоб-китобига кўра, Эрон иқтисодиёти ҳажми жорий йилда 10 фоизча қисқаради. Дастлаб, Эрон президентининг давлат секторида маошлар 15 фоиз оширилишини қандай қоплаши ноаниқлигича қолаётган эди. Лекин у Россиядан 5 миллиард долларлик қарз олмоқчи экани ва музокаралар тугай деб қолганини айтди.\nЎтган ойда Москва Теҳрон энергетика ва инфратузилма лойиҳалари учун 2 миллард долларлик қарз сўрагани ва бу “2015 йилда ваъда берилган 5 миллиард доллар”га етишини айтганди.\nЮзлаб беларус Россия билан интеграция кучайишига қарши намойишга чиқди (ВИДЕО)\nМинск, 7 декабрь, 2019 йил\n7 декабрда юзлаб киши Россия билан интеграцияни кучайтириш режасига қарши норозилик билдириб, намойишга чиқди.\nБу сўнгги пайтлардаги энг йирик рухсат этилмаган митинг, деб аталмоқда.\nНамойишчиларнинг кўпчилиги Беларуснинг айни пайтда тақиқланган қизил чизиқли байроғи тасвири туширилган оқ баннерлар, шунингдек, Европа Иттифоқи байроқларини кўтариб, шаҳар кўчалари бўйлаб юриш қилди.\nДемократия тарафдорлари 30 йил олдин Болтиқбўйи мамлакатларининг шунга ўхшаш норозилик митингларидан илҳомланиб, шаҳарнинг марказий кўчаси бўйида қўл ушлашиб, турнақатор бўлиб турди.\nАйрим хабарларга қараганда, полицияга намойишчиларни ҳибсга олмаслик буйруғи берилган. Намойишлар Россия билан Беларусь раҳбарлари Москванинг Минскка интеграцияни мустаҳкамлаш борасидаги босими ортидан ўтган ўтказилган учрашув вақтига мос келди.\nРоссия президенти Владимир Путин билан Беларусь президенти Александр Лукашенконинг Қора денгиз бўйида жойлашган курорт шаҳар Сочидаги музокаралари ягона давлат барпо қилишга мўлжаллангани тахмин этилаётган 1999 йилги иттифоқ шартномасининг 20 йиллигига тўғри келди.\nМинск шўролардан мерос қилган эски иқтисодиёти учун Россиянинг арзон нефти ва 5 миллиард долларга яқин йиллик субсидиясига муҳтож. Иқтисодиётнинг асосий қисми давлатга тегишли, фақат бундан гуллаб-яшнаётган ахборот технологиялари соҳаси мустасно.\nҲисобот: Саудиялик учувчи бин Ладиндан иқтибос келтирган ва видеоларини кўрган\nАҚШнинг Флорида штатидаги ҳарбий-денгиз флоти базасида уч кишини ўлдиришда айбланаётган саудиялик учувчи интернетда Қўшма Штатларни танқид қилган ва ўлдирилган Усама бин Ладин сўзларидан иқтибос келтирган, дейилади терроризмни кузатиб борувчи ташкилот баёнотида.\n7 декабрда АҚШ расмий вакили “Ассошиэйтед Пресс” ахборот агентлигига маълум қилишича, бу учувчи жорий ҳафта бошида зиёфат уюштириб, яна 3 киши билан бирга оммавий ўққа тутиш саҳналари акс этган видеоларни томоша қилган.\n6 декабрда саудиялик учувчи Пенсакола ҳарбий-денгиз флоти аэродромидаги машғулотлар хонасида тўппончадан ўт очди. Ҳокимият идоралари қуролланган учувчини шерифнинг ўринбосари отиб ўлдирганини маълум қилди.\nАҚШ ҳукуматининг исми ошкор этилишини истамаган икки вакили қуролланган кишининг исми кичик лейтенант Муҳаммад Саид Алшамраний эканини айтди.\nФлорида губернатори Рон ДеСантис фикрича, гумонланувчи ҳарбий базада АҚШнинг иттифоқчиларига мўлжалланган ҳарбий-денгиз флоти дастури доирасидаги ўқув машғулотларида қатнашаётган бўлган.\nФедерал терговчилар 6 декабрда рўй берган ҳужум сабабини очиқламади. АҚШ мудофаа вазири Марк Эспер фожиани террорчилик амали, деб аташга тайёр эмаслигини билдирди.\nҲодисанинг икки давлат ўртасидаги муносабатларга таъсир қилиши мумкинлиги айтилмоқда. Зеро, сунний мусулмонлар истиқомат қиладиган Саудия Арабистони АҚШнинг яқин иттифоқчисидир. Вашингтон эса минтақавий рақиби Теҳронга қарши туришда Риёдга таянади.\nКиев сепаратчилар асир олинган аскарларини ўлдирганини кўрсатувчи далилларни халқаро судга юборди\nИловайск-2014. "Донбасс" батальони" фильмидан олинган кадр.\nУкраина шарқида Россия қўллаб келаётган сепаратчилар асир олинган украин аскарларини ўлдирганини кўрсатувчи далилларни Киев Халқаро жиноят ишлари судига юборди.\nУкраина Бош прокуратураси 2014 ҳамда 2015 йилларда сепаратчилар асирга олган тўққиз украин аскарини ўлдиргани акс этган фото ва видео далиллар Ҳаагадаги судга юборилганини маълум қилди.\nПрокуратура билдирувига кўра, тўпланган далиллар орасида Украина аскарлари қўлга олингани акс этган видео ва суратлардан ташқари, гувоҳлар кўрсатмалари ҳамда асирлар қатл қилинганини тасдиқловчи бошқа ҳужжатлар ҳам бор.\n2015 йил Amnesty International ташкилоти Украина шарқида сепаратчилар асирларни қатл этганини кўрсатувчи далилларни қўлга киритганини хабар қилган эди.\nРоссия 2014 йилдан бери Украина шарқида Киев кучларига қарши курашаётган россияпараст сепаратчиларни қўллаб келади. Тўқнашувларда бугунга қадар 13 мингдан ошиқ одам ҳалок бўлган.\nҚирғизистонда икки собиқ бош вазир қамоқ жазосига ҳукм қилинди\nСобиқ бош вазир Сапар Исақов 15 йилга озодликдан маҳрум қилинди.\nБишкек суди собиқ бош вазир Сапар Исақовни коррупцияда айбдор деб топиб, 15 йилга озодликдан маҳрум қилди. Шунингдек, Свердлов тумани судьяси Инара Гилязетдинова чиқарган ҳукмга биноан Исақовнинг мулки мусодара қилинади, ҳамда у дипломат мақомидан маҳрум қилинади.\nСудда собиқ президент Алмазбек Атамбаевга яқин эканлиги айтилаётган бошқа собиқ расмийларга ҳам ҳукм ўқилди. Хусусан, Гилязетдинова собиқ бош вазир Жанторо Сатибалиевни 7,5, Миллий энергия холдинги собиқ раҳбари Айбек Калиевни 15 йил қамоқ жазосига ҳукм қилди.\nЯна бир неча расмий 2,5 йил қамоқ жазосига ҳукм қилинди, айримларига эса жарима солинди.\nБу расмийлар 2013 йилдан бошлаб Бишкек иссиқлик электр марказини қайта таъмирлаш лойиҳаси доирасида Хитой ширкати манфаатларини қўллаб, Қирғизистон ҳукумати ва жамиятига моддий зиён етказишда айбланган эди.\nНАТО ҳисоботи: Ижтимоий тармоқ ширкатлари ўз платформаларида манипуляцияга қарши етарлича курашмаяпти\nНАТО қошидаги Стратегик коммуникация маркази ижтимоий тармоқларга доир ҳисобот эълон қилди. Унда жаҳондаги энг йирик ижтимоий тармоқ ширкатлари ўз платформаларида маълумот манипуляциясига қарши етарлича курашмаётгани айтилган.\n6 декабрь куни эълон қилинган ҳисоботда ижтимоий тармоқлардаги манипуляция сайловларга таъсир ўтказиш, жамоатчилик фикрини қутбларга бўлиш ҳамда легитим сиёсий мунозараларни издан чиқариш йўлида янги қуролга айлангани айтилади.\nҲисобот АҚШ, Британия ва бошқа бир неча давлат сайловларга тайёрланаётган бир пайтда эълон қилинди. Бундан аввалги сайловларда, хусусан, 2016 йилги АҚШ президенти сайловида ҳамда 2016 йилги Брексит референдуми давомида Россия сайловчилар фикрига ижтимоий тармоқлар орқали таъсир ўтказиш кампанияларини ўтказди.\nТадқиқотчилар тўрт ой давомида Facebook, Instagram, YouTube ва Twitter платформаларида манипуляция хизматларини кўрсатувчи ширкатлар фаолиятини кузатган. Уларнинг хулоса қилишича, бундай ширкатларнинг ғаразли фаолияти кўп ҳолатларда аниқланмайди. Бу эса ўз мақсадига эришиш учун бошқаларга яширин таъсир ўтказувчи гуруҳлар демократик жараёнларга тўсқинлик қилишига йўл очиб беради.\nАҚШ Яқин Шарққа бир неча минг қўшимча аскар юбориши мумкин\nАҚШ Эроннинг Яқин Шарқдаги ҳаракатларига доир хавотирлар туфайли минтақага бир неча минг қўшимча аскар юбориш масаласини кўриб чиқмоқда.\n5 декабрь куни АҚШ мудофаа вазири ўринбосари Жон Вуд Конгрессда қилган чиқишида Вашингтон Эрон ҳаракатларини “хавотир билан кузатиб келаётганини” айтди.\nРуд қанча аскар юборилишини очиқламади, аммо Пентагон минтақага 14 минг аскар жўнатишни режалаштираётгани ҳақидаги хабарларни рад этди.\nПентагон матбуот котиби Алисса Фараҳ мудофаа вазири Давид Эспер ҳам бу хабарни рад этганини билдирди.\nИсми ошкор қилинмаган расмий AFP агентлигига интервью бериб, 5-7 минг аскар юборилиши мумкинлигини айтди. Расмий аскарлар қачон ва айнан қаерга сафар қилишини очиқламади. Унинг сўзларига кўра, кўпроқ аскар юбориш тўғрисида қарор қабул қилинишига Эрон қувватлаётган гуруҳлар АҚШ объектларига ҳужум қилаётгани сабаб бўлган.\nАҚШ минтақага жорий йилнинг майидан бери 14 минг аскар юборди.\n"Кокаин қироли"нинг укаси буклама телефон чиқарганини эълон қилди\nРоберто Эскобар асос солган Escobar Inc. ширкати дисплейи букиладиган Escobar Fold 1 телефонини тақдим этди. Android операцион тизимида ишлайдиган телефоннинг чакана нархи 349 доллар эканлиги хабар қилинди.\nТелефон рекламаси Москвада рус моделлар иштирокида олинган\nРоберто Эскобар ўзини Apple ширкатининг асосий рақиби деб ҳисоблайди. Эскобар Samsung ширкати эълон қилган Galaxy Fold телефони ўта тез ишдан чиқишини айтиб, ширкат ходимларини “аҳмоқлар” деб атади.\nEscobar Inc. ширкатининг директори Олоф Густефссоннинг сўзларига кўра, телефон экрани махсус пластикдан ясалган бўлиб, ўта чидамлидир. Унинг иддао қилишича, телефонни фақат олов билан йўқ қилиш мумкин.\nEscobar Fold 1 телефонини Escobar Inc. ширкатининг расмий сайтида харид қилиш мумкин.\nШиркат сайтида Роберто Эскобар компанияга 1984 йилда асос солгани айтилади.\nРобертонинг акаси, колумбиялик Пабло Эскобар гиёҳванд моддалар савдосидан бойиб кетган таниқли жиноятчи бўлган. У 1976 йилда Медельин кокаин картелини тузган. 71 ёшдаги Роберто Эскобар эса, картелнинг асосчиларидан бири ҳамда ҳисобчиси бўлган.\n1980 йиллар ўртасида ушбу картель жаҳон бўйлаб кокаин савдосининг 80 фоизини назорат қилган. Шу сабаб Пабло Эскобар “Кокаин қироли” лақаби билан танилган.\nТоқаевнинг сўзларидан кейин қозоқ элчиси Украина Ташқи ишлар вазирлигига чақирилди\nҚозоғистоннинг Киевдаги элчиси Самат Ўрдабаев 5 декабрь куни Украина Ташқи ишлар вазирлигига чақирилди.\nКиевлик дипломатлар “Қозоғистоннинг Украина Қрими Россия томонидан ноқонуний аннексия қилинишига нисбатан тутган позицияси”дан жиддий ташвишга тушганларини билдирган.\nУкраина ТИВ матбуот хизматининг маълум қилишича, учрашув чоғида томонлар икки томонлама муносабатлар истиқболи ва халқаро ташкилотлардаги ҳамкорлик масалаларини ҳам муҳокама қилганлар.\nУчрашув якунида томонлар мустақиллик, давлат суверенитети, ҳудудий яхлитлиги ва чегаралар бузилмаслигини ҳурмат қилиш позициясига содиқ эканларини билдирганлар.\nҚозоғистон президенти Қасим-Жомарт Тоқаев 4 декабрь куни Deutsche Welleга берган интервьюсида Қримдаги ҳодисаларни “аннексия” деб ҳисобламаслигини айтганди. Бу мулоҳаза халқаро доираларда шов-шувларга сабаб бўлди.\n“Биз Қримда юз берган ҳодисани аннексия, деб ҳисобламаймиз. Бўлар иш бўлди. Аннексия сўзи Қримга нисбатан жуда оғир сўз", деганди Тоқаев.\nРасмий Киев Тоқаевнинг бу сўзлари юзасидан ташвиш изҳор қилган, Россия томони эса Қозоғистон президентининг сўзларини хуш қарши олган.\nБу орада қозоғистонлик рассом Асхат Ахмедьяров пайшанба куни Нур-Султондаги Украина элчихонаси биноси олдига украин тилида “Вибачте за нього” (“Унинг учун кечиринглар”) сўзлари ёзилган ва эшакники экани тахмин этилмиш бош тасвири туширилган плакат билан келди. Журналистларга интервью берган Ахмедьяров Қозоғистон президенти Қасим-Жомарт Тоқаевнинг Қрим борасида айтган сўзлари учун Украина халқидан кечирим сўрашга келганини айтган.\nРассомга элчихона деворлари олдида плакатни ёйишга имкон беришмаган. У ўша заҳоти махсус қўриқчилик хизмати ходимлари томонидан тутилиб, қўлидаги плакати тортиб олинган. Ташқарига чиққан элчихона вакиллари йиғилганларни тарқалишга чақиришган ва ҳодиса юзасидан изоҳ беришмаган.\nҲодиса жойига етиб келган полициячилар Ахмедьяровни ушлаб кетишмаган. У ўз машинасига ўтириб, жўнаб кетган. Унга плакат қайтарилмаган. Полиция ҳам бу борада баёнот бермаган.\nАхмедьяров плакатидаги ёзув ва расм Қрим-татар халқи мажлиси раҳбари Рефат Чубаровнинг баёнотига шаъма экани тахмин қилинмоқда. У Тоқаевнинг “аннексия - Қримга нисбатан жуда оғир сўз” жумласи юзасидан изоҳ берар экан, «Dedelerımız söyler edı: eşekten at olmaz...» (Боболаримиз айтарди «Эшак ҳеч қачон от бўлмайди» деб) деганди.\nОзарбайжонда парламент сайлови 9 февралга белгиланди\nОзарбайжон президенти Илҳом Алиев 5 декабрь куни парламентни тарқатиб юбориш ва муддатдан аввалги сайлов кунини белгилашга оид фармонни имзолади. Президент сайтида эълон қилинган фармонга мувофиқ, муддатдан аввалги парламент сайловлари 2020 йилнинг 9 февралига белгиланган.\nБир неча кун аввал озарбайжонлик депутатлар парламент тарқатилиши ва мамлакатда муддатдан аввал сайловлар ўтказилишини сўраб, президент Алиевга мурожаат билан чиққандилар. Ўшанда ҳукмрон “Янги Озарбайжон” партияси бу қадам парламент таркибининг “янгиланиши” учун зарурлиги, бошқарувдаги кадрлар ўзгариши эса “халқ томонидан ижобий кутиб олиниши”ни билдирганди.\nДемократик кучлар миллий кенгаши (ДКМК) тамсил этган мухолифатчилар эса муддатдан аввалги сайловларга қарши чиққан.\nУларга кўра, муддатдан аввалги сайловлар Алиевлар оиласи ҳукмронлигини янада мустаҳкамлайди.\nДКМК вакиллари фикрича, муддатдан аввалги парламент сайловлари демократик ислоҳотлар ўтказилишига эмас, балки ҳокимиятни битта оила қўлида жамланишига қаратилган қадамдир.\nАрманистон собиқ президенти давлат мулкини ўзлаштирганликда айбланмоқда\nАрманистонни 10 йил бошқарган Серж Саркисян 2018 йилги халқ инқилоби орқали ҳокимиятдан ҳайдалган эди.\nАрманистон Махсус тергов хизмати мамлакат собиқ президенти Серж Саркисяннинг расман коррупцияда айбланаëтганини эълон қилди.\nЎтган йилги “бахмал инқилоби” натижасида ҳокимиятдан ағдарилган Саркисян 1 миллиондан ошиқ давлат маблағини ўзига яқин бизнес компанияси воситасида ўзлаштирганликда айбланмоқда.\nАйтилишича¸ 2013 йили ўғирланган бу маблағ фермерларга субсидияланган дизел ëнилғиси ажратишга мўлжалланган бўлган.\nСаркисян бу айбловни рад қилмоқда. Агар бу айблов судда тасдиғини топса¸ собиқ президент 4 йилдан 8 йилгача қамалиши мумкин.\nАрманистоннинг собиқ ҳукмрон Республикачилар партияси эълон қилган баëнотда¸ партия раҳбарига қўйилган бу айб “сиëсий таъқиб ифодаси” деб баҳоланган.\n2008-2018 йилларда Арманистонни бошқарган Серж Саркисян мамлакатни тарк этмаслик ҳақида расмий тилхатга қўл қўйган ва ҳозирча очиқда қолмоқда.\nИнқилоб ортидан президентликка келган жорий президент Никол Пашинян ҳокимият тепасидаги коррупцияга қарши кескин кураш эълон қилди.\nАйни пайтда Арманистон яна бир собиқ президенти Роберт Кочарян ҳам тергов фигурантига айланган.\nСаркисяндан олдин Арманистонни 10 йил бошқарган Кочарян 2008 йил февралида ўтказилган президент сайловлари натижасига қарши чиққан намойишчиларга куч қўллаганликда айбланмоқда. Тўқнашувлар оқибатида 8 нафар намойишчи¸ икки полициячи ўлдирилган эди.\nУкраина Қозоғистон президентининг Қрим ҳақидаги баëноти хусусида хавотир билдирди\nҚозоғистон иккинчи президенти Қасим-Жомарт Тоқаев Россия президенти Путин билан.\nУкраина ҳукумати Қозоғистон президентининг Қрим ҳақидаги баëноти хусусида хавотир билдирди.\nҚасим-Жомарт Тоқаев 4 декабрь куни Deutsche Welleга берган интервьюсида Қримнинг 2014 йил мартида Россия таркибига қўшиб олинишини “аннексия” деб ҳисобламаслигини айтди.\n-Украина Қозоғистонни доим ўз шериги ва дўсти сифатида кўриб келган. Украина ва Қозоғистон Республикаси ўртасидаги давлатлараро муносабатлар ўзаро ишонч¸ мустақилликка ҳурмат¸ давлат суверенитети¸ ҳудудий яхлитлик ва чегаралар дахлсизлиги принциплари устига қурилган¸ дейилади Украина Ташқи ишлар вазирлиги баëнотида.\n4 декабрь кунги суҳбатда Қозоғистон иккинчи президенти:\n- Биз Қримда юз берган ҳодисани аннексия деб ҳисобламаймиз. Бўлар иш бўлди. Аннексия сўзи Қримга нисбатан жуда оғир сўз, деди жумладан.\n2014 йил март ойида Украина ҳудуди бўлган Қрим ярим оролининг Россия томонидан аннексия қилиниши халқаро ҳамжамият томонидан қораланган эди.\nКремлнинг бу ҳаракатига жавобан АҚШ ва Европа давлатлари Россияга нисбатан кескин иқтисодий санкциялар жорий қилган.\nФранцияда пенсия реформасига қарши умумиллий иш ташлаш бошланди\n5 декабрь куни Франция бўйлаб 250 ка яқин норозилик намойишлари ўтказилиши кутилмоқда.\n5 декабрь куни бошланган умумиллий иш ташлаш оқибатида Франция транспорт тизими фалаж ҳолга тушди¸ мактаб ва касалхоналар фаолиятида узилишлар кузатилди. Париж метро ва автобус бекатларида хизмат кўрсатиш деярли тўхтатилди.\nФранцияда кейинги йилларда кузатилган энг йирик иш ташлашда транспорт ходимларидан ташқари ўқитувчи ва врачлар ҳам қатнашмоқда. Иш ташловчилар президент Макроннинг пенсия ислоҳотларига норозилик билдирмоқда.\nПрезидент Макрон мамлакатда универсал пенсия тизими жорий қилмоқчи. Бу реформа айрим касб эгаларининг катта нафақа билан белгиланган ëшдан олдинроқ пенсияга чиқишига барҳам беришни кўзда тутади.\nИш ташлашни уюштирган касаба уюшмалари бу ўзгариш миллионлаб ишчининг пенсия ëшидан кейин ҳам ишлаш ëки қисқартирилган пенсияга кўнишга мажбурлашини айтмоқда. Францияда пенсия ëши 62 қилиб белгиланган.\nҲукумат тахминича¸ мамлакат бўйлаб пенсия реформасига қарши 250 ка яқин норозилик чиқишлари бўлади. Улардан айримларининг зўравонликка айланиш эҳтимоли борлиги айтилмоқда.\nБиргина пойтахт Парижда намойишларнинг тинч ўтишини таъминлаш мақсадида 6000 дан кўпроқ хавфсизлик кучлари сафарбар қилинди.\n1995 йили пенсия реформаларига қарши бошланган иш ташлаш уч ҳафта давом этган ва ҳукумат ўз қарорини ўзгартиришга мажбур бўлган эди.\nRFE/RL: "Хориж агентлари тўғрисида”ги янги қонун Россиядаги журналистлар хавфсизлигига таҳдид солмоқда\nОзодликнинг Москвадаги бюроси.\nРоссиянинг "Хориж агентлари тўғрисида”ги янги қонуни Озодлик радиоси ҳамда RFE/RL медиакорпорациясининг бошқа лойиҳалари билан ҳамкорлик қилаётган юзлаб журналистга нисбатан босимни кучайтиради. Бу ҳақда Озод Европа/Озодлик радиоси президенти Жейми Флайнинг баёнотида айтилган.\nҚонун мухбирлар фаолиятига қарши қаратилган ва уларнинг хавфсизлигига таҳдид солмоқда, дея урғулайди Флай.\nОзодлик радиоси Москвада ўз бюросига эга ва маҳаллий янгиликларни ёритиш учун Россиянинг турли минтақаларидаги мухбирлар билан ҳамкорлик қилади. Сўнгги йилларда Озодлик Россиянинг шимолий ва Сибирь вилоятларидаги ҳаёт ҳақида материалларни чоп этиш учун янги лойиҳалар - “Север.Реалии” ва “Сибирь.Реалии” сайтларини ишга туширган. Озодликнинг минтақалардаги мухбирлари давлат оммавий ахборот воситалари четлаб ўтадиган кўплаб муҳим муаммолар ҳақида хабар тарқатадилар, дейилади баёнотда.\n“Янги қонун кўплаб журналистларнинг овозини ўчириш ва муштарийларнинг турли манбалардан ахборот олиш ҳуқуқидан маҳрум қилишга қаратилган ҳаракатдир”, дея қайд этади Флай.\nШу йилнинг 2 декабрь куни Россия президенти Владимир Путин хориж агенти ўлароқ тан олиниши мумкин бўлган оммавий ахборот воситалари рўйхатини кенгайтиришга оид қонунни имзолади. Қонун “хориж агенти” бўлган оммавий ахборот воситалари материалларини тарқатаётган, уларни ёзаётган ҳамда хорижий ташкилот ва ширкатлардан пул ёки мол-мулк олаётган жисмоний шахслар ҳам “хориж агенти” дея эътироф этилиши мумкинлигини кўзда тутади. Озод Европа/Озодлик радиоси ўша пайтда ҳар қандай шароитда ҳам Россиядаги фаолиятини давом эттиришини билдирган.\nНоябрь ойи охирида 10 та халқаро журналистик ва инсон ҳуқуқлари ташкилоти (улар орасида Amnesty International, Human Rights Watch, Чегарасиз мухбирлар ва Журналистларни ҳимоя қилиш қўмитаси каби нуфузли ташкилотлар бор) Россия расмийларини қонунга тузатиш киритиш ишидан воз кечишга чақирган.\nЧет элдан молиялаштириладиган оммавий ахборот воситаларини “хориж агенти” ўлароқ тан олишга оид қонун 2017 йил ноябрида қабул қилинганди. Россия Адлия вазирлиги ҳозирги пайтда “Америка овози” ҳамда Озод Европа/Озодлик радиоси медиакорпорациясига қарашли 9 таҳририятни “хориж агенти” рўйхатига қўшган.\nВазирлик реестрига кирган ташкилотлар ўз молиявий фаолияти тўғрисида вақти-вақти билан ҳисобот топшириши ҳамда ўз мақолаларида ўзларининг “хориж агенти” эканларини кўрсатишлари шарт. Бу талабни бузганларга катта миқдорда жарима солинади.\nҚозоғистон президенти Қрим аннексия қилинмаган, деб ҳисоблайди\nҚозоғистон президенти Қасим-Жомарт Тоқаев 4 декабрь куни Deutsche Welleга берган интервьюсида 2014 йил мартида ҳодисаларни “аннексия”, деб ҳисобламаслигини айтди. Бу ҳодисалар оқибатида яриморол Украинадан аннексия қилиниб, Россия таркибига қўшиб олинганди.\n“Биз Қримда юз берган ҳодисани аннексия, деб ҳисобламаймиз. Бўлар иш бўлди. Аннексия сўзи Қримга нисбатан жуда оғир сўз", деди Тоқаев.\n“Украинада юз берган ҳодисалардан Қозоғистон ҳукумати қўрқиб кетганми?” деган саволга жавоб берар экан, у ҳеч қандай қўрқув бўлмаганини айтди.\n"Таъкидлаб ўтганимдек, биз Россия Федерацияси билан мутлақ ишончли, яхши қўшничилик муносабатларига эгамиз. Аввал-бошданоқ биз Россия раҳбариятининг оқиллиги ва одиллигига ишонганмиз", дея қўшимча қилди Тоқаев.\nРоссия 2014 йил мартида Украинанинг Қрим яриморолини ҳарбий либосдаги қуролли шахслар (“хушмуомала кишилар”) иштирокида ўтказилган “референдум” натижаларига кўра аннексия қилган. Референдумда Қримдаги сайловчиларнинг 96,77 фоизи Россияга қўшилишни ёқлаб овоз берган.\nХалқаро ташкилотлар Қрим аннексия қилинганини эътироф этиб, Россиянинг бу борадаги хатти-ҳаракатларини танқид қилиб келади, Ғарб мамлакатлари эса Қрим аннексиясидан кейин Россияга нисбатан иқтисодий санкциялар жорий қилган. Украина ҳалигача яриморолни вақтинча оккупация қилинган ўз ҳудуди, деб ҳисоблайди.\nдекабр 04, 2019\nГермания Россия элчихонасининг икки ходимини бадарға қилди\nРоссиянинг Берлиндаги элчихонаси.\nГермания Берлинда чеченистонлик шахснинг ўлдирилишига Россия алоқадорлиги ҳақидаги иддаолар тарқалиши ортидан икки рус дипломатини бадарға қилди.\n4 декабрь куни Германия Ташқи ишлар вазирлиги Берлиндаги Россия элчихонасининг икки ходими исталмаган шахс (personae non gratae) деб топилганини маълум қилди.\nИккинчи чечен урушида русларга қарши жанг қилган рота командири Зелимхан Хангошвили жорий йилнинг августида Берлинда отиб ўлдирилган эди. Орадан кўп ўтмай ҳужумни амалга оширишда гумонланиб Россия фуқароси қўлга олинди.\nГермания Ташқи ишлар вазирлиги билдирувида “Россия расмийлари кўплаб юқори-лавозимли идораларга юборилган илтимосларга қарамасдан, қотиллик терговида етарлича иштирок этмагани учун Федерал ҳукумати мазкур чорани кўрди”, дейилади.\nҲафта бошида Германия ҳамда хорижий матбуот нашрлари қотиллик ортида “хорижий разведка хизмати” тургани ошкор бўлгани, шу сабаб иш прокуратурага оширилганини хабар қилди.\nГермания матбуоти Хангошвили қотиллигини 2018 йилда Англияда собиқ Россия жосуси Сергей Скрипалнинг заҳарланишига қиёсламоқда. Россия ҳукумати бу жиноятларга алоқаси йўқлигини таъкидлаб келади.\nАфғонистонда япониялик ёрдам ташкилоти раҳбари ўлдирилди\nТетсу Накамурани олиб кетаётган машинага қилинган ҳужум натижасида беш афғонистонлик ҳам ҳалок бўлди. Жалолобод шаҳри, 2019, 4 декабрь.\nАфғонистонда узоқ йиллар давомида аҳоли турмушини яхшилашга ҳисса қўшиб келган япониялик ёрдам ташкилоти раҳбари ҳалок бўлди.\nАфғонистон расмийларининг маълум қилишича, Нангарҳор вилояти маркази Жалолобод шағрида Тетсу Накамурани олиб кетаётган машинага қилинган ҳужум натижасида беш афғонистонлик ҳам ҳалок бўлган. Ҳужум 4 декабрь куни эрталаб Жалолобод шаҳрида амалга оширилган.\n“Тинчлик” япон тиббий хизмати нодавлат ташкилотига раҳбарлик қилган Накамура машинасига қилинган ҳужумда унинг икки тансоқчиси, машина ҳайдовчиси ва яна бир шахс ҳалок бўлган.\nҲужум учун масъулиятни ҳали ҳеч ким ўз бўйнига олгани йўқ.\nНакамура Нангарҳор вилоятида 10 йилдан ошиқ қишлоқ хўжалиги ҳамда сув бошқаруви соҳаларида ишлаб келган. Яқинда президент Ашраф Ғани уни фахрий Афғонистон фуқаролиги билан тақдирлаган эди.\nАҚШ Конгрессида Хитойга Шинжондаги вазият туфайли санкция жорий қилишга чақирувчи қонун лойиҳаси қабул қилинди\nХитой. Хавфсизлик кучлари Қашқар шаҳридаги қадимий масжид олдидан ўтиб кетмоқда.\n3 декабрь куни АҚШ Намояндалар палатаси Хитойга айрим маҳсулотлар экспортига чеклов қўйишга ҳамда юқори лавозимли расмийларга қарши санкция жорий қилишга йўл очувчи қонун лойиҳасини қабул қилди. Қонунга Хитойда мусулмонлар, хусусан, уйғурлар ҳуқуқларининг поймол қилинаётгани сабаб бўлди.\n“2019 йилги Уйғур акти”да Пекин Шинжон-Уйғур мухториятида уйғурлар ва бошқа мусулмон миллатлар ҳуқуқларини бузаётгани учун кескин танқид қилинди. Хабарларга кўра, Хитойда миллион нафардан ортиқ уйғурлар ва бошқа мусулмонлар “қайта тарбиялаш лагерлари”да сақланмоқда.\n407-1 овоз билан қабул қилинган қонун лойиҳаси сентябрь ойида АҚШ сенатида маъқулланган қонуннинг кескинроқ версиясидир. Эндиликда икки қонун лойиҳаси бирлаштирилиб, АҚШ президенти Дональд Трамп томонидан имзоланиши ёки унга вето қўйилиши керак.\nХитой қонун лойиҳасини кескин танқид қилди. Хитой Ташқи ишлар вазирлиги матбуот котиби 4 декабрь куни эълон қилган билдирувда “АҚШни зудлик билан ўз хатоларини тузатишга, юқорида тилга олинган Шинжонга доир қонун лойиҳаси кучга киришига йўл қўймасликка ҳамда Шинжон билан алоқадор масалалар ёрдамида Хитойнинг ички ишларига аралашмасликка чақирамиз”, дейилади.\nХитой расмийлари лагерлар мавжудлигини тан олган, аммо улардан аҳолини “қайта тарбиялаш” мақсадида фойдаланаётганини айтиб, уйғурлар ҳуқуқлари бузилаётганини рад этиб келади.\nИмпичментга оид суриштирув: Трамп суиистеъмолда айбланмоқда\nАҚШ президенти Дональд Трамп.\nПрезидент Дональд Трампга нисбатан импичмент эҳтимоли бўйича суриштирув ўтказган АҚШ Конгресси Намояндалар палатаси қўмиталари 3 декабрь куни суриштирув натижаларига оид ҳисоботларини эълон қилдилар.\nҲужжатда Трамп президентлик ваколатларини суиистеъмол қилгани ҳамда Конгрессда ўз фаолияти юзасидан суриштирув ўтказилишига тўсқинлик қилгани иддао этилади. Бу икки айблов президент импичменти учун асос бўлиб хизмат қилиши мумкин.\nҲисобот Намояндалар палатаси юридик қўмитасига топширилади, қўмита эса бу борада ўз тингловларини ўтказади. Тинглов натижаларига кўра, қўмита импичмент моддаларини тузиб чиқиши ҳамда бу моддаларни овоз бериш учун палатага олиб чиқиши кутилмоқда.\n“АҚШнинг 45-президенти Дональд Трамп шахсан ёхуд ҳукумат ва унинг ташқарисидаги ўзига тобеъ кишилар орқали ҳаракат қилароқ, хорижий давлат бўлган Украинанинг 2020 йилдаги АҚШ президенти сайловига аралашиши учун воситачилик қилган”, дейилади ҳужжатда.\nҲужжатда айтилишича, президент қайта сайланишга эришиш, сайловларда ўз рақиби истиқболи учун ғов яратиш ҳамда ўз фойдаси учун сайловларга таъсир кўрсатиш йўлида ҳаракатланган.\nҲужжат муаллифлари Трамп ўз рақиби, демократ Жо Байденга зарар етказиши мумкин бўлган хатти-ҳаракатларни амалга ошириш юзасидан Украинага босим ўтказгани исботланди, деб ҳисоблайдилар. Ҳисоботда Киевга босим пишангларидан бири Украинага АҚШ ҳарбий ёрдамини тўхтатиб қўйиш бўлгани урғуланган. Конгрессдаги тингловларда қатор гувоҳлар Трамп Украина расмийларидан Байден ўғлининг Украинадаги фаолиятини текширишни талаб қилганини айтганлар.\nАйни пайтда ҳисоботда импичмент моддаларини тузиш бўйича аниқ тавсиялар берилмаган ва ҳатто Трамп импичментга тортилиши шартлиги хусусида тўғридан-тўғри айтилмаган.\nНамояндалар палатасида кўпчиликни демократлар ташкил этади. Республикачилар ва Трампнинг ўзи аввалроқ мазкур айбловларни рад этган. Оқ уй ҳужжат суриштирувга оид расмий ҳисоботга эмас, балки “хонаки блогернинг валдираши”га ўхшашини билдирган.\nИмпичмент қарори олинган тақдирда ҳам президент Трампни лавозимдан четлатиш қарорини республикачилар кўпчиликни ташкил этган сенат қабул қилиши лозим бўлади.


Олимлар Нью-Йорк ОИВ ўчоғи бўлганини аниқлашди\nОдам иммунтанқислиги вируси АҚШга Нью Йорк орқали тарқалган. Шаҳар фуқароларидан бири 1970 йилларнинг бошида Кариб оролларида ушбу вирусни юқтириб олгач, бу касаллик Америкага кириб келган. 48-49 йиллар аввал, Кариб мамлакатларида бу вирус катта суръатларда тарқалаётган эди, дейилади Nature журналида чоп этилган мақолада.\n""Нолинчи бемор" деб аталувчи Гаэтан Дуга, бугунги кунда инсоният тарихидаги энг нафратланиладиган инсонлардан бири бўлиб улгурган. У эпидемияни қасддан тарқатган ғаразли инсонлар гуруҳининг вакилларидан биридир. Биз эса, 1980 йилларда АҚШда кенг тарқала бошлаган ОИВ эпидемиясига Дуга бирламчи сабаб бўлмаганини кўрсатиб бердим", — дея ҳикоя қилган Буюк Британия Кембриж университети ходими Ричард Маккей.\nФото: Worobey et al./Nature 2016\nОИВнинг Америка бўйлаб илк тарқалиши харитаси\nОлимлар фанга номаълум касалликнинг тарқалаётгани хусусида илк маротаба 1981 йилда гапира бошлашган. Ўшанда, америкалик шифокорлар Нью Йорк ва Калифорнияда яшовчи гиёҳвандлар ва жинсий ахлоқи бузуқлар орасида иммунитет танқислиги билан боғлиқ ноодатий ҳолатларга дуч келишган эди. Бу борада текширув ишлари олиб борган олимлар 1983 йилда ОИВ-1 деб номланган вирусни кашф қилиш ҳамда уни мамлакат бўйлаб сайр қилиб, қасддан юзлаб ва минглаб алоқалар орқали тарқатаётган тармоқни аниқлашга муваффақ бўлишди.\nИлмий мақолаларда "О бемор" деб номланган, бироқ матбуот томонидан "нолинчи бемор", яъни илк манба дея хато ўқилган ана шундай беморлардан бири тарқатиш тармоғида марказий ўрин тутган. Чунки, у Канада авиакомпанияларидан бирида борт кузатувчиси бўлиб ишлаган ва шунга биноан дунё бўйлаб сайр қилиш имконига эга бўлган. Унинг исми Гаэтан Дуга эканини журналист Рэнди Шилтс аниқлаб, 1986 йилда ОИВ ҳақида ёзган китобида келтирган.\nОлимларнинг ишонишларича, шифокорлар ОИВ ва ОИТС эпидемиялари тарқалаётган илк кунларда вирусни юқтирганларда касаллик симптомлари тезда намоён бўлмаслигини билишмас эди. Шу боисдан улар, Дуга вирусни олиб кирган ва унинг Америкага тарқалишига сабаб бўлган, деб ҳисоблашарди.\nАсли тарихчи бўлган Маккей ва қатор генетиклар ва биологлар ОИВнинг глобал эпидемиясининг тарқалишини аниқлаб, машҳур "нолинчи бемор"нинг зиммасидан айбловни олиб ташлашди. Улар, Дуганинг қонини ва “ХХ аср вабоси”нинг вирусларини илк юқтирганлар қонидан олинган вирус намуналарини ўрганишди.\nОлимлар бу муаммони ўрганишда янгича услубда ёндашишган. Улар, Дуга каби ОИВни илк ташувчиларнинг қонлари намунасини ўрганиш ўрнига, 1978-79 йилларда Нью-Йорк ва Сан-Франциско шаҳарларида истиқомат қилган ва гепатит С вируси учун қон топширганларнинг намуналарини қайтадан таҳлил қилишган.\nМаккей ва унинг ҳамкасбларининг тахминларича, шифокорлар илк даврларда аниқлаган ОИВни юқтирганлар "нолинчи бемор"дан юқтиришмаган, балки улар бу вақтда аллақачон Дуга каби вирус ташувчиси бўлишган. Ва бу тахмин ўзини оқлади. Ўша вақтга доир бир неча ўнлаб гепатит С учун берилган намуналар қайта таҳлил қилинганда, уларда ОИВ вируси ҳам аниқланган.\nШундан сўнг, биологлар ушбу ОИВ геномларини Гаэтан Дуга ва Африкада топилган ОИВ намуналари билан таққослашган ва уларнинг ўзаро алоқадорлиги даражасини аниқлаб, "эволюция дарахти"даги ўрнини топишга уринишган. Шундай қилиб, хулосага кўра, Дуга "нолинчи бемор" бўлмаган. Аммо, у ва калифорниялик беморларда топилган вирусларнинг мутацияси ўзаро боғлиқ бўлса-да, энг эскилари ҳисобланмайди.\nАҚШ Калифорния Нью Йорк ОИТС ОИВ


Фарзандингизни ажойиб ширинликлар билан қувонтиринг\nДобавлено: 11.10.2016, 15:34\nОширма хамирни икки қисмга ажратиб, бирига қизил иккинчисига эса яшил ранг бўёқларидан қўшинг. Қизил рангли хамирни текис ёйиб, ичига олча мураббосидан солинг-да, рулет шаклида ўранг. Яшил ранглисини ҳам ёйиб, ичига олчали рулетни жойлайсиз. Уни ҳам ўраб, қиздирилган газ печига қўйинг.\nКичкинтойлар учун совға\nКакао қўшилган бисквит коржидан думалоқ шакл кесиб олинг. Юзасини эритилган шоколад билан қопланг. Шоколаддан безак қисмларини ясаб, суратдагидек жойлаб олсангиз бўлгани.\nУваланувчи хамир тайёрлаб, ранг берувчи қизил бўёқ қўшинг. Хамирни ёйиб, юзасига эритилган шоколад суртинг. Рулет шаклида ўраб, кесинг-да, орасини хиёл катталаштиринг.\nЁйилган печенье хамирини халқа шаклида кесиб чиқинг. Қуйилтирилган сутга майдаланган ёнғоқни аралаштириб, халқа юзасига суртинг-да, қиздирилган газ печида пишириб олинг. Тайёр бўлгач, эритилган шоколадга белаб оласиз.


Uzbek Tigers - China Dragons қарама-қаршилиги Осиё чемпионатида давом эттирилади\n3 май, 2017, 21:46\nБокс бўйича Осиё чемпионатида ўзининг кучли зарбалари билан рақибларини қийин аҳволга солиб қўяётган ҳамюртимиз Бектемир Мелиқўзиевнинг ярим финалдаги рақиби номи маълум бўлди.\nБироз аввал 81 кг вазн тоифасида якунига етган чорак финал баҳсида Хитой жамоаси вакили Жябин Ҳуан малайзиялик Адли Ҳафидиз Моҳдга қарши рингга кўтарилди. Жанг якунига қадар устунликни ўз қўлида ушлаб турган Чин юртидан ташриф буюрган боксчи якунда очколар ҳисобига ғалабани қўлга киритди.\nЯрим финалда Бектемир Мелиқўзиев айнан ушбу боксчига қарши жанг қилади. Ушбу баҳс 5 май санасининг кечки дастурларида бўлиб ўтади.\nМаълумот ўрнида, ушбу боксчилар 18 март куни “World Series of Boxing”нинг C гуруҳидан ўрин олган бокс кечасида рингга чиқишган эди. “Uzbek Tigers” шарафини ҳимоя қилган Бектемир Мелиқўзиев Жябин Хуанни нокаутга учратган ҳолда ўз жамоасига ғалаба тақдим этди.


Ўзбекистонда энди поездлар ҳаракатини онлайн кузатиш мумкин бўлади\n2022 йилда поездлар ҳаракатланишини фуқаролар томонидан онлайн кузатиш имконини берувчи ахборот тизими ишга туширилади. Бу ҳақда АОКАда «Ўзбекистон темир йўллари» АЖ бош бошқарма бошлиғи Умидулла Ибрагимов иштирокида ўтказилган брифингда маълум қилинди.\nҚайд этилишича,2022 йил охирига қадар 3 та янги лойиҳани амалга ошириш режалаштирилган.\nсунъий интеллектдан фойдаланилган ҳолда меъёрдан ортиқ ортилган юк вагонлар аниқлаш ахборот тизимини барча станцияларга жорий қилиш;\n“Авианавигация” тизимининг аналогида (“Railway Navigation”) йўловчи поездлар ҳаракатланиши фуқаролар томонидан онлайн кузатиш имконини берувчи ахборот тизимини яратиш;\nэлектрон чипталар сотиш ахборот тизимининг шаҳар атрофи поездларига онлайн чипта сотиш модулини яратиш.\nБундан ташқари, 2022 йил май ойига қадар темир йўл поездлари локомотивлари ҳаракатини назорат қилиш ва машинистни юзага келиши мумкин бўлган хавфлар ҳақида ўз вақтида хабардор қилиш учун сунъий интеллект тизимини тажриба режимида жорий этиш режалаштирилган.\nШунингдек, мавжуд электрон чипталарини сотиш автоматлаштирилган тизимини янада такомиллаштириш, оптик толали алоқа линияларини қуриш лойиҳаларини давом эттириш кўзда тутилган.\nКиритилди: 15:44 25.11.2021. Ўқилди: 699 марта. Фикрлар сони: 1 та.\nBu habar haqiqat bulsa eng rivojlangan davlat biz bulibmiz


Telegram'даги ҳаракати туфайли илк инсон қамоққа олинди - Terabayt.Uz\nTelegram'даги ҳаракати туфайли илк инсон қамоққа олинди\nКеча, 4 апрель куни Россия ҳудудида Telegram мессенжери блокировка қилиниши керак эди. Роскомнадзор ташкилоти компанияга зарур маълумотларни тақдим қилиши учун 15 кун муҳлат берган. Бугун эса Роскомнадзор судга мессенжерни ёпишни сўраб мурожаат қилди.\nTelegram оммалашгани сайин у билан боғлиқ ёки унинг ёрдамида амалга оширилаётган қонун бузилиш ҳолатлари ҳам ортиб бормоқда. Шуни ҳисобга олиб бир муддат аввал Россия фуқароларининг ижтимоий тармоқлардаги хатти-ҳаракатлари учун жавобгарликка тортилишлари мумкинлиги тўғрисидаги хабарлар тарқалган эди. Telegram билан боғлиқ жиноят эса Россия Федерацияси суди амалиёти тарихида кўрилган илк иш бўлди.\nПриморский ўлкасида истиқомат қилувчи юрист Дмитрий Третьяков шу кунларда Россия Федерацияси Жиноят кодексининг 280-моддаси билан айбланмоқда. Унга кўра, Дмитрий Третьяков интернет ёрдамида, яъни Telegram орқали экстремизм ғояларини тарқатган.\nРоссия нашрларида ёзилишича, Дмитрий Третьяков 2017 йилда журналист Аркадий Бабченконинг Telegram-каналидаги фикрларни тарқатганликда айбланмоқда. Жиноий иш ҳам айнан шунинг учун очилган. Айбланувчи айни пайтда ҳибсда ушлаб турилибди.\nУнинг Telegram тармоғида тарқатган постларида зўравонлик, бузғунчилик ҳамда вайронкорлик ҳаракатлари аниқланган. Ушбу айбловлар тасдиғини топадиган бўлса, айбланувчи беш йилга озодликдан маҳрум қилиниши мумкин. Унда Дмитрий Третьяков Telegram туфайли қамоққа тушган тарихдаги илк инсон бўлади.\n#Telegram #ижтимоий тармоқ


Нишон шифохонасидаги манзара: Аслида нима бўлганди?\nШу кунларда интернетда Қашқадарё вилоятининг Нишон тумани марказий шифохонасининг туғруққача бўлган даволаниш бўлимидаги ҳолат тасвирлари тарқалди. Хабарда палаталарга 8-9 нафардан аёл жойлаштирилгани, айрим аёллар коридорда, талабга жавоб бермайдиган жойда ётгани айтилганди.\n«Интернет тармоғида жойлаштирилган фотосуратлардаги ҳолат юзасидан бўлим масъул ходимларидан тушунтириш хати олинганида беморларни бўлимдаги ўринларига жойлаштирилганга қадар ўзлари ва қариндошлари ерга жой тўшаб ётиб олгани таъкидланди.\nШунга қарамай, бўлимда назоратни сусайтиргани учун туман тиббиёт бирлашмаси бошлиғининг Оналик ва болаликни муҳофаза қилиш бўйича бошлиқ ўринбосари М.Ҳалилова ҳамда Туғруқ комплекси мудири вазифасини вақтинчалик бажарувчиси Н.Сазанбоева ўз вазифаларидан озод этилди», - дейди вилоят Соғлиқни сақлаш бошқармаси бошлиғи Дониёр Турсунов.\nУнинг қўшимча қилишича, Туғруқ комплекси ҳомиладорлар паталогияси бўлими врачи Б.Эсановага нисбатан интизомий жазо сифатида ўртача иш ҳақидан 30 фоиз миқдорида жарима жазоси қўлланган.\nМаълумотларга кўра, Нишон тумани аҳолиси 147 мингдан зиёд бўлиб, шундан туғиш ёшидаги аёллар 40 минг нафардан ошади. 2019 йилнинг 11 июнь куни ҳомиладорлик паталогия бўлимидаги 20та ўринга 29 нафар бемор ётқизилган, уларнинг 6 нафари гинекология ва 3 нафари туғруқ бўлимига жойлаштирилган.\nАйтилганидек, ўринга нисбатан беморлар сони кўп бўлиб кетганмиди?\n«Ўша куни нима бўлганини тушуна олмай қолдик. Биз палатада эдик, сўнгра аёлларнинг «беморлар кўпайиб кетди, ерга жой солиб беришаётганмиш», деган гапларини эшитиб, коридорга чиқдик. Ҳақиқатан ҳам тўрт-беш аёл ерда, столлар устида ётарди. Кейин уларни ҳам хоналарга жойлаштиришди. Ҳозир кўриб турибмиз, кириб-чиқиб юришибди, саломатликлари яхши. Гоҳида шундай одам кўп бўлиб кетади. Олис қишлоқлардан келувчилар сони кўп-да...», дейди беморлардан бири.\nАслида, туманда туғадиган ва туғруққача бўлган аёлларни даволаш учун 98та туғруқ ўринларидан 8таси Толимаржон шифохонасида, 90таси туман марказий шифохонасига ажратилган (40таси туғруқ бўлими, 30таси гинекология бўлими ва 20таси ҳомиладорлик паталогия бўлимидир). Демак, туманда Оналик ва болалик саломатлигини асраш, уларни мунтазам равишда тиббий текшириб туриш, зарур ҳолатларда сифатли хизмат кўрсатиш учун салоҳият етарли, ўз касбининг чин мутахассислари ҳам хизмат қилмоқда. Умид қилиб қоламизки, бундай ҳолатлар нафақат Қашқадарёда, балки Ўзбекистоннинг бирор бир ҳудудида кузатилмайди. Чунки энди жаҳон Ўзбекистонни ўзгача қиёфада кўрмоқда.\n«Қашқадарё вилоят ҳокими совға қилган уй берилмади»: автофалокат сабаб ногирон бўлиб қолган собиқ футболчи мураккаб аҳволда


7 март, 2021, 08:30\nТеглар:Лукас Васкес | Реал Мадрид | Флорентино Перес | Серхио Рамос\nSPORTS.uz Мадриднинг «Реал» жамоаси ярим ҳимоячиси тушиб қолган ҳолат ҳақида фикр алмашади.\nҲозир «Реал» клуби ярим ҳимоячиси ҳаётидаги энг оғир паллани бошдан ўтказмоқда. Унинг олдида икки йўл бор. Улардан бирини танлаш лозим. Агар молиявий қулайликни танламоқчи бўлса, Мадридни тарк этиши даркор. Зиданнинг илтимосига кўра қолса, принципларига зид иш қилган бўлади. Испаниялик футболчининг клуб билан тузган шартномаси шу йилнинг ёзида ўз якунига етади. «Қироллик клуби» ҳозир таркибда муаммолар билан мусобақаларда иштирок этмоқда. Васкес эса, Зиданни суғурталашни қойиллатяпти. Қаҳрамонимиз бу мавсумда 26 ўйинда иштирок этди ва гол-пас тизимида 8 очко жамғарди(2 гол ва 6 ассист).\nҚабул қилинган қарор ҳал этади\nҲар қандай футболчи ўз келажаги ҳақида маълумотга эга бўлишни истайди. Испан нашрларининг маълум қилишича, Лукас март ойида ўз якуний қарорини қабул қилмоқчи. Июлда у 30 ёшни қарши олади. Катта эҳтимол билан, Васкес профессионал фаолиятидаги энг катта сўнгги шартномасига қўл қўйишни режалаштирмоқда. Васкес клубдан 10 миллион евро маош (12 ойга) кўрсатилган 4 йиллик шартнома талаб қиляпти. Мадридликлар раҳбарияти ўз футболчиларининг маошини 10 фоизга қисқартирмоқчи эканлигини ва максимум 8 миллион евро маош бера олишини айтди.\nМадрид клуби Васкес тушиб қолган вазиятни тўғри баҳолаган ҳолда, унинг маошини 15 фоизга ошириб беришга тайёр. Лукас Васкес, Мартин Эдегор, Лука Йович, Каземиро маошини 10 фоизга камайтиришга рози бўлди. Клубдаги инсайдерларнинг маълум қилишича, «Реал» молия ишлари билан шуғулланувчи директорлар шу тариқа, жамоа қарз бўлиб қолишининг олдини олмоқчи.\nВаскес қай даражада муҳим?\nУниверсал қанот футболчи «Реал»ни оғир вазиятларда қўллаб-қувватламоқда. У лотераль, вингер, қанот ҳимоячиси сифатида ўзини яхши намойиш этиб келяпти. Ортда қолган 6 йил ичида илк бор Васкес асосий таркиб аъзосига айланди. Ҳозир Лукас ўзи истаган шартномага эга бўлишга тўла ҳақли.\nҚаҳрамонимиз «Реал»га келганида, йиллик маоши 1 миллион еврога етмас эди. Васкес исталган ўйин схемасига мос тушиб кетиш учун йиллар давомида универсал футболчига айланди. Ҳар сафар жамоа постида мураббий ўзгарганида, янги келганлар унга асосий таркибдан жой нақд эканлигини айтар, бироқ якунда, у оддий захирадаги "жокер" бўлиб қолаверар эди.\nФлорентино Перес испаниялик ярим ҳимоячи ҳақида билдирган фикрга эътибор қаратинг:\n«Агар мавсум сўнгида Лукас Васкес асосий планга чиқса, бошқа футболчилар учун миллионларни сарфлашнинг нима кераги бор? Бу пулни ҳавога учириш билан тенг!»\nДарҳақиқат, у Миландаги ЕЧЛ финалида энг муҳим вазифани бажарган эди. Ўйиндан кейинги пенальтилар сериясида илк зарбани аниқ ижро этиш орқали ғалабага дастлабки қадамни ташлагани ҳозир кўпчиликнинг ёдида йўқ.\nУ ўзининг сўнгги улкан шартномаси орқали порлоқ келажакни таъминламоқчи. «Реал»нинг молиявий ишлари кўнгилдек эмас. Серхио Рамосга керакли суммани таклиф этишни уддалай олмаган жамоа, Лукасни олиб қолиш учун курашга қўшиладими?\n“Реал"нинг ўз фикри бор\nМадрид клубидан қайси футболчи кўпроқ маош сўраса, у жамоадан кетмоқчи эканлигини маълум қилган бўлади. Мана шу фикрга асосланган трансфер сиёсатини тарғиб этаётган клуб не-не юлдузлардан воз кечмади, дейсиз?! Уларнинг фаолияти сўнгида талаб қилган шартномалари тақдим этилмади. Фернандо Йерро, Рауль, Мичел Сальгадо, Касильяс, Гути ва бошқалар Лукас Васкес ҳис қилиши мумкин бўлган алам билан Мадридни тарк этган. Воқеалар ривожини SPORTS.uzда кузатинг!


ИнтерФУТБОЛ :: «Навбаҳор» – «Хоразм» учрашуви олдидан\n19:00 АГМК 2:0 Бухоро\n20:00 Пахтакор 3:0 Металлург\n21:00 Насаф 1:0 Қўқон-1912\n19:00 Сўғдиёна -:- Локомотив\n20:00 Нефтчи -:- Қизилқум\n21:00 Бунёдкор -:- Навбаҳор\n«Навбаҳор» – «Хоразм» учрашуви олдидан\nЭртага Ўзбекистон кубогининг 1/16 финалида “Навбаҳор” Урганчнинг “Хоразм” клубини қабул қилади. Мамлакат кубогидаги рақибимиз “Хоразм” жамоаси 1994 йили\nЎзбекистон чемпионатининг биринчи лигасида “Динамо” номи билан иштирок этишни бошлаган. Икки мавсум давомида қуйи лигада иштирок этган урганчликлар 1995 йил якунига кўра олий лигада қатнашиш ҳуқуқини қўлга киритишди.\n1997 йилдан эса жамоа "Хоразм" номи остида мамлакат чемпионатининг олий ва биринчи лигаларда фаолият кўрсатиб келмоқда. Урганчликлар ўтган вақт давомида бир неча бор "элита"ни тарк этишга мажбур бўлишган.\n2008 йил якунларига кқра яна кучлилар сафига қайтган "Хоразм" 2010 йилги чемпионат якунига кўра олий лига билан хайрлашган. Шундан бери жамоа биринчи лига мусобақаларида қатнашиб келмоқда.\nМамлакат кубогида ҳам 1994 йилдан бери қатнашаётган урганчликлар мусобақадаги иштирокларини асосан дастлабки босқичларда якунлашга мажбур бўлишган. 2009 йили “Хоразм” чорак финалда тўп суриш имкониятига эга бўлган.\nАммо, урганчликлар мазкур босқичда Қаршининг “Насаф” клубидан 1:4 ҳисобида мағлубиятга учраб, кубокдаги юришларини тўхтатишга мажбур бўлишган.\n“Хоразм” “Навбаҳор” билан Ўзбекистон кубоги доирасида бир марта куч синашган. 2007 йилги мусобақанинг дастлабки босқичида Урганчда мезбонлик қилган “Хоразм” футболчиларимизга 0:6 ҳисобида имкониятни бой берган.\n2007 йилнинг 9 март санасида ўтказилган учрашувдаги ҳисобни 26-дақиқада айни пайтда жамоамиз мураббийлар штабида фаолият юритаётган Шерзод Шарипов пенальтини аниқ амалга ошириш орқали очганди.\nКонстантин Боев (42,45), Абдуазиз Султонов (72,90+1) иккитадан гол уришган бўлса яна битта голга Дилшод Жабборов (51) муаллифлик қилган. Султонов ва Жабборовлар ҳозирда ҳам “Навбаҳор” шарафини ҳимоя қилишаётганликлари сабабли ўзаро ўйинлардаги голлари сонини ошириб олиш имконига эгалар.\nНамангандаги “Марказий” ўйингоҳда бўлиб ўтадиган учрашувни тошкентлик Аҳмаджон Эргашев бошқариб боради.\nЭргашевга қанотларда жиззахлик Шавкат Файзиев ва Тошкент вилоятилик Султонмурод Улфатовлар ёрдам беришади. Захирадаги ҳакам сифатида бухоролик Элёр Турсунов қайд этилган.\nНазоратчи ҳакам вазифаси эса тошкентлик Олег Рубаков зиммасига юклатилган. Эслатиб ўтамиз, “Навбаҳор” - “Хоразм” учрашуви соат 16.00да бошланади.\n21:49 Ўзбекистон ва Португалия Профессионал футбол лигалари ҳамкорликда ишлайди (0)\n21:10 Pepsi Суперлига: Жокичнинг голлари АГМКга ғалаба олиб келди (0)\n20:36 «Реал» Луниннинг тақдимот маросимини ўтказди (0)\n20:08 Яна мавзуга қайтиб ёхуд «Насаф» "ташқарида" қоладими (0)\n19:39 Пепе Рейна: «Милан»да ўйнаш иштиёқим кучли» (0)\n19:10 Pepsi Суперлига: «Пахтакор» - «Металлург» Таркиблар! (0)\n18:41 Аурелио де Лаурентис: «Гамшик узоқ вақт «Наполи»да қолади» (0)\n18:30 «Милан» Игуаинга 4 йиллик шартнома таклиф қилди (0)\n17:59 Гарри Кейн: «Трансферлар мураббий ва президентга боғлиқ» (0)\n17:35 Жон Терри: «Фаолиятимни ҳали тугатганим йўқ» (0)\n17:13 Юрген Клопп: «Мағлубиятлардан сабоқ чиқариб, олдинга интилиш керак» (0)\n16:51 Ули Хенесс: «Озил Германия термасида шунча йил расво ўйин кўрсатди» (0)\n16:38 Икер Касильяс Лорис Кариусни қўллаб-қувватлаб чиқди (0)\n16:15 «ПСЖ» Адриен Рабиони «Ювентус» футболчиси билан алмаштирмоқчи (0)\n15:59 Гонсало Игуаин фаолиятини «Милан»да давом эттириши мумкин (0)\n15:35 «Милан» футболчиси фаолиятини Испанияда давом эттириши мумкин (0)\n15:17 Эктор Купер Ўзбекистон МТЖ бош мураббийига айланади (0)\n14:55 Йерри Мина «Эвертон» сафига қўшилишга яқин турибди (0)\n14:37 «ПСЖ» Килиан Мбаппени сотиб юбориши мумкин эди (0)\n14:14 Миллий жамоамизни Купер бошқарадими? Ёхуд «ИнтерФУТБОЛ» газетасининг 58-сонида (0)\n13:59 «Бешиктош» Домагой Вида трансферидан камида 25 миллион евро ишламоқчи (0)\n13:35 Юрген Клопп: «Икки йилда дунё шунчалик ўзгаришига ишонмасдим» (0)\n13:18 Златан Ибрагимович: «АҚШнинг омади бор, аввалроқ келганимда президент бўлардим» (0)\n12:47 Матео Ковачич «Реал»ни тарк этадиган кўринади (0)\n12:21 Расман: Месут Озил Германия терма жамоасидаги фаолиятини якунлади (0)


Нью-Йоркда Wi-Fi терминаллари ёпиб қўйилади\nАҚШнинг Нью-Йорк шаҳрида ўрнатилган ва интернет тармоғига кириш имконини берувчи LinkNYC киоскалари тармоғи, янги қурилмалар уйсизлар томонидан эгаллаб олингани тўғрисидаги мурожаатлардан сўнг, узиб қўйиладиган бўлди. Бироқ, мазкур қурилмалардан бепул қўнғироқ ва телефонларни қувватлаш учун фойдаланиш мумкин бўлади. Бундан ташқари, улар воситасида Wi-Fi тармоғига уланиш имкони сақлаб қолинади, дейилади компания баёнотида.\n«Биз, айрим фойдаланувчиларимиз Link экранларини эгаллаб олишганини ва уларни мақсадсиз равишда қўллашини биламиз», — дея хабар қилган LinkNYC.\nThe Guardian нашрининг ёзишича, терминаллардан энг фаол фойдаланаётганлар орасида уйсизлар кўпчиликни ташкил этади. Улар мазкур киоскаларда телефонларини қувватлаб, мусиқий видеоклиплар томоша қилишган. Бундан ташқари, нашрнинг қайд этишича, мазкур терминаллардан шаҳвоний сайтларга ҳам кирилган.


Италияда Янги йил кечасида юзлаб қушлар ҳалок бўлди – видео - 03.01.2021, Sputnik Ўзбекистон\nОдатда қушлар тунайдиган яшил ҳудудда Янги йил кечасида петардалар отилиб, мушакбозлик уюштирилди. Қушлар қўрқувдан ўзини йўқотиб қўйиб ҳалок бўлган. 03.01.2021, Sputnik Ўзбекистон\nРимда Янги йил кечасида юзлаб қушлар байрам шарафига уюштирилган мушакбозликдан сўнг юрак хуружи туфайли ҳалок бўлди.Видеода ерда ўнлаб паррандалар, аксарияти чуғурчиқлар, ётганини кўриш мумкин. Жониворларни ҳимоя қилувчи халқаро ташкилот қушларнинг ўлими салютлар овозининг баландлиги билан боғлиқ бўлиши мумкинлигини маълум қилган.“Эҳтимол, улар қўрқув туфайли ўлган. Улар бир-бирига тўқнашиб, деразалардан ичкарига кириши ёки электр узатиш тармоқларига ўзини уришлари мумкин. Шунингдек, улар юрак хуружидан ўлган бўлиши мумкинлигини ҳам эсдан чиқармайлик", - деган ташкилот матбуот котиби Лоредану Диглио.Айтганча, бу йил Римда коронавирус пандемияси сабаб мушакбозлик тақиқланган эди, аммо бу чеклов эътиборга олинмаган.


17 июн 2019, Тошкент вақти: 22:37\nAllurGroup ширкати расмий сайтида эълон қилинган маълумотда айтилишича, Ravon брендининг Қозоғистондаги расмий дистрибютери “УзАвтоАзия” ҳисобланади. Бу ширкат AllurAuto автомарказлари воситачилигида савдо юритади.\nҚозоғистонда ишлаб чиқарилган автомашиналарни имтиёзли кредитлар дастури бўйича харид қилиш мумкин бўлади.\n“Лойиҳада¸ биринчи йилда Қозоғистон автозаводида 3000 дона шу русумдаги машина ишлаб чиқариб¸ бора-бора бу рақамни 7000 га етказиш кўзда тутилади”¸ дейилади бу ҳақда AllurGroup компанияси эълон қилган баëнотда.\nЎзбек автомобилларини йиғиш Қозоғистонда ҳам йўлга қўйилиши тўғрисидаги биринчи ахборот Тошкентда 23 февраль куни ўтган Ўзбекистон-Қозоғистон давлатлараро иқтисодий ҳамкорлик комиссиясининг 16-йиғилишидан сўнг пайдо бўлган эди.\n“СариаркаАвтоПром” таъсисчиси бўлган Allur Group ширкати директорлар кенгаши раиси Андрей Лаврентьев йиғилишда: “Ҳозирда барча синов ишлари якунланди. Айни пайтда GM Korea ширкати билан лизенция шартномасини имзолаш учун хулосани кутаяпмиз”,- деб айтган эди.\nЎзбекистон бош вазирининг биринчи ўринбосари Очилбой Раматов Ўзбекистон ва Қозоғистон иқтисодий ҳамкорлик комиссиясининг 16 -йиғилишида Қозоғистонда JV MAN Avto Uzbekistan ишлаб чиқараётган юк машиналарини ҳамда "СамАвто" автобусларини ҳам йиғиш масаласи ўрганилаётганини айтган.\nҚозоғистонда ўзбек автомобилларини йиғиш корхонасини ташкил этиш масаласи иккинчи марта Ўзбекистон президенти Шавкат Мирзиёевнинг 22-23 март кунлари Остонага ташрифи давомида президент Нурсултон Назарбоев билан ўтказилган музокаралар чоғида муҳокама қилинган эди.\nХабарларга қараганда, Ўзбекистон ва Қозоғистон ўзаро иқтисодий ҳамкорлик ва ўзаро савдо айланмаси ҳажмини 5 миллиард долларга етказиш йўналишида ишламоқчи. Бугунги кунда икки давлат ўртасидаги савдо айланмаси 3 миллиард долларни ташкил қилади.


ЎзА - Травматология ва ортопедия хизмати кўрсатишга эҳтиёж ортмоқда\n11.09.2019 19:29 Тиббиёт\nТравматология ва ортопедия хизмати кўрсатишга эҳтиёж ортмоқда\nРеспублика ихтисослаштирилган травматология ва ортопедия илмий-амалий тиббиёт марказида Олий Мажлис Қонунчилик палатаси Фуқароларнинг соғлиғини сақлаш масалалари қўмитасининг кенгайтирилган йиғилиши ўтказилди.\nУнда Республика ихтисослаштирилган травматология ва ортопедия илмий-амалий тиббиёт маркази раҳбарининг “Аҳолига травматология ва ортопедия хизмати кўрсатишнинг холати тўғрисида”ги ахбороти эшитилди.\nТаъкидланганидек, сўнгги йилларда мамлакатимизда соғлиқни сақлаш соҳасини ислоҳ қилишга қаратилган давлат дастурлари, турли чора-тадбирлар амалга оширилиши натижасида юқори технологик ихтисослаштирилган тиббий ёрдам кўрсатишнинг принципиал жиҳатдан янги тизими ташкил этилди. Жумладан, Республика ихтисослаштирилган травматология ва ортопедия илмий-амалий тиббиёт марказида ҳам ихтисослаштирилган тиббий ёрдамнинг замонавий талабларга жавоб берадиган самарали тизимини янада такомиллаштириш, профилактика ва касалликларни барвақт аниқлаш чораларини кўриш борасида қатор ишлар қилинди.\nЖорий йилда марказнинг халқаро стандартларга мос тарзда реконструкция қилинган, замонавий асбоб-ускуналар билан жиҳозланган биноси ишга туширилди. Шунингдек, марказда ҳавони ламинар тозаловчи замонавий операцион блок, энг янги ускуналар билан жиҳозланган реанимация, нурли ва функционал бўлимлар ҳамда марказ клиникасида янги бўлим – қўл ва оёқ панжалари хирургияси бўлими ташкил этилди.\nБундан ташқари, марказ магнит-резонансли томография, компьютер томографияси, вертебро ва нуклеополастика бажариш учун ускуналар, рақамли рентген, рентгенденситометр, ультра товуш текширув аппаратлари, допплерография учун аппаратлар, замонавий биокимёвий анализатор ва бошқалар зарур замонавий тиббий асбоб-ускуналар билан жиҳозланди.\nАҳоли ва ходимларга қулайлик яратиш мақсадида ҳужжат юритишнинг электрон тизими ишга туширилди. Беморларнинг марказ консультатив поликлиникасида онлайн навбат, вилоят марказлари билан видеоконференция ўтказиш учун шароит яратилди. Бугунги кунда марказ тизимидаги врач мутахассисларнинг малака ошириши, тажриба алмашишига, чет элдаги тиббиёт муассасалари билан олиб борилган бошқа ҳамкорлик масалаларига ҳам алоҳида эътибор қаратилмоқда.\nМарказ раҳбари, тиббиёт фанлари доктори Мирҳаким Азизовнинг ахборотида қайд этилганидек, 2019 йил 6 ой давомида даволанган 4 минг 31 бемордан 16 фоизида имтиёзли жарроҳлик операцияси ўтказилган. 2019 йилда тиббиёт туризми йўналиши бўйича яқин хориж мамлакатларидан келган 700 га яқин беморга тиббий хизмат кўрсатилган. Республика ихтисослаштирилган травматология ва ортопедия илмий-амалий тиббиёт маркази томонидан ҳудудларга чиққан ҳолда жойларда тиббий хизмати аҳволини янада яхшилаш, беморларга малакали ёрдам кўрсатиш борасидаги ишларга ҳам алоҳида эътибор қаратилмоқда. Хусусан, марказ мутахассислари мунтазам ҳудудларга чиқиб, жойларда беморларни кўрикдан ўтказмоқда.\nЙиғилишда марказ фаолияти билан боғлиқ бир қатор муаммолар ҳам атрофлича муҳокама қилинди. Қайд этилишича, республикадаги травматизм даражаси йил сайин ошмоқда. Бу нафақат юртимиз, балки жаҳон травматизми учун тегишли ҳолатдир. 2013 йил мамлакатимизда ҳар 100 минг аҳолига 3 минг 160,7 шикастланиш рўйхатдан ўтган бўлса, 2018 йил якуни бўйича бу кўрсаткич 3 минг 699,4 тани ташкил этди. Травматизмнинг юқори кўрсаткичлари асосан йирик шаҳарларда яшайдиган, технологик ривожланган ҳудудларда, хусусан, Тошкент шаҳри, Бухоро, Наманган, Андижон, Самарқанд, Хоразм вилоятлари марказларида қайд қилинган.\nАйни пайтда травматология ва ортопедия амалиёти учун зарур йўналиш – суяк трансплантологияси масалалари учун қонунчилик базасини яратиш муҳим вазифалардан бири бўлиб қолмоқда.\nЙиғилишда соҳада яна бир жиддий муаммо – беморларга эндопротез қўйиш масаласига эътибор қаратилди. Қайд этиш жоизки, бугунги кунда беморларга қўйиладиган эндопротез воситасини сотиб олиш учун ҳаражатлар бюджет маблағлари ҳисобидан молиялаштирилмайди. Беморлар ўз ҳисобидан сотиб олиб келган эндопротезлар марказда ўрнатиб берилади. Кўплаб беморлар эндопротезлар ишлаб чиқарилган давлатга қараб, турлича, асосан қиммат эканини билдирмоқда.\nШу муносабат билан, чет эл тажрибасини ўрганган ҳолда Соғлиқни сақлаш вазирлиги тегишли, вазирлик ва идоралар билан биргаликда беморларни шу каби бошқа тиббиёт воситалар билан таъминлашда қулайликлар яратишга доир амалий чоралар кўриш лозимлиги таъкидланди.\nБундан ташқари, соҳани малакали кадрлар билан таъминлаш масаласи мамлакатимизда аҳолига травматология ва ортопедия хизматини кўрсатишга ўзининг салбий таъсирини кўрсатаётган муаммолардан бири бўлмоқда.\nТадбирда ушбу масалалар бўйича тегишли вазирликлар мутахассислари фикр-мулоҳазалари эшитилди. Бу борада мавжуд муаммоларни хал қилиш мақсадида тегишли чоралар кўриш тавсия қилинди. Қўмитанинг аҳолига сифатли травматология ҳамда ортопедия хизмати кўрсатишни кенгайтириш юзасидан қарори қабул қилинди.


«Ўзгидромет»: Эрондан иссиқ ҳаво оқими киришда...\n30.10.2020 14:47 0 2397\nРеспублика Гидрометеорология маркази дам олиш кунларида кутилаётган об-ҳаво маълумотини эълон қилди.\nСўнгги кунларда Ўзбекистонда Волгабўйи ҳудудидан кирган совуқ антициклон натижасида кескин совуқ тушди. Бугундан бошлаб эса мамлакатимиз ҳудудига Эрон томондан иссиқ ҳаво кира бошлайди. Республика бўйича барча жойларда об-ҳаво очиқ, кучсиз шамол эсади. Куннинг ўртасига келиб ҳарорат 15-18 даражагача, жанубий ҳудудларда 23 даражагача кўтарилади.\nДам олиш кунлари республикамизга Эрондан иссиқ ҳавонинг кириши давом этади. Тунги совуқ фақат мамлакатнинг айрим тоғли ва баланд тоғли ҳудудларида сақланиб туради. Ҳарорат кечаси 2-7 даража атрофида, кундузи 17-22 даража бўлиши кутилмоқда, жанубий туманларда ҳаво 25 даражагача исийди.\nЖамият 20/06, 09:14\nБугун об-ҳаво салқинлашади — Гидрометеорология хизмати


Йилнинг энг яхши фиқҳ ўқитувчиси – oliymahad.uz\nЙилнинг энг яхши фиқҳ ўқитувчиси\nИмом Бухорий номидаги Тошкент ислом институтида 2019 йил 25 апрель куни Ўзбекистон мусулмонлари идораси тасарруфидаги олий ва ўрта махсус диний таълим муассасаларининг педагог-ўқитувчилари ўртасида “Йилнинг энг яхши фиқҳ ўқитувчиси” танловининг республика босқичи бўлиб ўтди.\nБу танлов Ўзбекистон мусулмонлари идораси тасарруфидаги олий ва ўрта махсус диний таълим муассасалари ўртасида ҳар йили анъанавий тарзда олиб борилади.\nФиқҳ илми илмлар ичида фазл ва шарафга эга илмдир. Аллоҳ таоло “Тавба” сурасининг 122-оятида фиқҳ илмини ўрганишга чақиради:\n“Мўъминлар ёппасига (жангга) чиқишлари шарт эмас. Ҳар бир фирқадан бир тоифаси динда фақиҳ бўлиш учун қолсаларчи? Қавмлари уларга қайтганларида уларни огоҳлантирардилар, шоядки эҳтиёт бўлсалар”.\nМазкур оятда мусулмонлар жангга чақирилиб турилган бир даврда бир тоифа кишилар жангдан қолиб фиқҳ ўрганмайдиларми? – деб фиқҳнинг фазилати ва шарафи жангдан ҳам юқори эканлиги айтилмоқда. Демак, ҳар бир қавмдан бир гуруҳ кишилар сафарбарликдан қолиб бўлса-да, динни чуқур ўрганишга, унда фақиҳ бўлишга ҳаракат қилишлари лозимлиги ушбу оятда таъкидланмоқда. Шу маънода ҳадиси шарифда ворид бўлади:\n“Олимларнинг сиёҳи шаҳидларнинг қони билан ўлчанади ва олимларнинг сиёҳи оғир келади. Ваҳоланки, олимларнинг сиёҳи ишларидаги мартабанинг энг пасти ва шаҳидларнинг қони ўз аҳволларининг энг юқорисидир”.\nФиқҳ илмининг бошқа илмлардан афзаллиги тўғрисида ҳадиси шарифлар жуда кўп. Жумладан:\n“Аллоҳ таоло кимга яхшиликни ирода қилса, уни динда фақиҳ қилиб қўяди”.\nБошқа бир ҳадиси шарифда:\n“Бир фақиҳ киши шайтонга мингта обиддан кўра қаттиқроқдир”.\nҲанафий мазҳабимизда кечаси туриб ибодат қилишдан кўра, китобларга назар солмоқ, илм таҳсил қилмоқ афзал ҳисобланади.\nМазҳаббошимиз имом Абу Ҳанифа раҳматуллоҳи алайҳ шундай деганлар:\n“Ҳар бир илм билан шуғулланиб кўрдим. Бирорта илмни фиқҳдан кўра фойдалироқ топмадим. Фиқҳ билан қанча кўп шуғуллансам, шунча дақиқ маъноларни кашф этдим”.\nТанлов юқори савияда ташкиллаштирилди.\nТанловда қуйидаги иштирокчилар қатнашдилар:\nЖўрабоев Хабибулло Абдиғопорович (Тошкент ислом институти)\nХамрокулов Исмаилджон Ибрахимович (Мир Араб олий мадрасаси)\nХолмўминов Жалолиддин Юсупалиевич (Кўкалдош ўрта махсус ислом билим юрти ўқитувчиси)\nЯкупов Ахмет Айтмуратович (Муҳаммад ибн Аҳмад ал-Беруний ўрта махсус ислом билим юрти)\nМардонов Хайрулло Маҳмудович (Хожа Бухорий номидаги ўрта махсус ислом билим юрти ўқитувчиси)\nМелибоев Абдугулом Абдулахатович (Саййид Муҳйиддин Махдум ўрта махсус ислом билим юрти ўқитувчиси)\nҒаниев Акмалжон Адҳамжон ўғли (Мир Араб ўрта махсус ислом билим юрти ўқитувчиси)\nИшанов Исмоил Одилович (“Ҳидоя” ўрта махсус ислом билим юртидан)\nИсоқов Бахромжон (Фахриддин ар-Розий Ўрта махсус ислом билим юрти ўқитувчиси)\nҚурбонова Инобат Қудратиллоевна (Жўйбори Калом Ўрта махсус ислом билим юрти ўқитувчиси)\nИбрагимова Сурайё Муратовна (Хадичаи Кубро ўрта махсус ислом билим юрти ўқитувчиси)\nТанловни ўтказишдан мақсад – педагог-ўқитувчиларнинг мутахассисликлари бўйича билим савияси ва кўникмаларини янада ривожлантириш, касбий маҳоратини ошириш ҳамда фаолияти бўйича замонавий услублари ва тажрибасини оммалаштириш, таълим сифати ва самарадорлигини янада ошириш, фан ўқитувчиларининг педагогик маҳоратини ошириб бориш, таълим-тарбия жараёнига янги педагогик технологияларни жорий этиш, педагог-ўқитувчиларнинг илмий салоҳиятини янада юксалтириш мақсадида илмий-тадқиқот ишларига кенг жалб қилиш, диний таълим муассасалари ўртасида ҳамкорлик алоқаларини мустаҳкамлаш, педагог-ўқитувчиларнинг тажриба алмашишини йўлга қўйиш кабилардан иборат.\nИштирокчиларнинг чиқишларини баҳолаб бориш ҳакамлар ҳайъат томонидан олиб борилди. Ҳакамлар хайъати таркиби қуйидагича:\nШайх Абдулазиз Мансур. Ўзбекистон мусулмонлари идораси раиси ўринбосари (ҳайъат раиси)\nМ.Ҳомидов. Ўзбекистон мусулмонлари идораси Котибаят бўлими мудири (ҳайъат раиси ўринбосари)\nУ.Ғафуров. Тошкент ислом институти ректори (аъзо)\nС.Примов. Тошкент ислом институти “Ақоид ва фиқҳий фанлар” кафедраси мудири (аъзо)\nЯ.Раззақов. Тошкент ислом институти “Ақоид ва фиқҳий фанлар” кафедраси катта ўқитувчиси (аъзо)\nФ.Маманосиров. Тошкент ислом институти “Ҳадис ва ислом тарихи фанлари” кафедраси катта ўқитувчиси (аъзо)\nЭ.Алимқулов. Дин ишлари бўйича кўмита Диний-маърифий таълим муассасалари билан ишлаш бўлими ходими (Кузатувчи)\nС.Шерхонов. Ўзбекистон мусулмонлари идораси Таълим ва кадрлар тайёрлаш бўлими мудири (Кузатувчи)\nТанлов 4 шартдан иборат бўлиб, ҳар бир шарт ҳакамлар ҳайъати томонидан 25 баллик тизимда баҳоланиб борди.\nОчиқ дарс ўтиб бериш. Очиқ дарс тасвирга олиниб, CD дискда ҳакамлар ҳайъатига олдиндан тақдим этилган.\nБитта замонавий фиқҳий масалага ечим топиш.\nИбодат ва муомалотга оид фиқҳий саволларга тўлиқ далиллари билан жавоб бериш. Билетларда иккитадан савол бўлиб, биринчиси ибодат масаласи, иккинчиси муомалат масаласи ҳақида бўлиб, иштирокчилар берилган саволлларга тўлиқ далиллари билан жавоб бериш. Агар бу борада уламолар ўртасида ихтилоф бўлса, уларни баён қилишлари керак.\nФақиҳлар ҳаёти ва ижоди, ҳанафий мазҳабидаги китоблар ва уларнинг даражаси ҳамда усулул фиқҳ қоидаларига оид тезкор саволларга жавоб бериш.\nТадбир Қуръони карим тиловати билан бошланди. Тошкент ислом институти 4-курс талабаси Хаитбоев Муҳаммадали қори қироат қилгандан сўнг, Мир Араб олий мадрасаси устози Исмоилжон домла дуои хайр қилиб бердилар.\nТадбирни Тошкент ислом институти ректори Уйғун домла Ғафуров очиб бердилар. Сўнг Дин ишлари бўйича қўмита раиси биринчи ўринбосари М.Комилов сўзга чиқиб, иштирокчиларга омад тиладилар.\nИштирокчиларнинг чиқишлари қуръа ташлаш йўли билан аниқланди.\nМусобақа кўтаринки кайфиятда ва юқори савияда бўлиб ўтди. Ҳар бир шартда иштирокчилар ўзларининг чиқишлари билан ҳакамлар ҳайъати ва томошабинларнинг диққат марказида бўлдилар.\nМусобақа якунига кўра биринчи ўринни Тошкент ислом институти ўқитувчиси Ҳабибуллоҳ домла Жўрабоев билан қўлга киритди. Биринчи ўрин ғолиби энг кам ойлик иш ҳақининг 10 баробари миқдорида пул мукофоти, 1-даражали диплом, рангли телевизор ҳамда бир йил давомида ойлик иш ҳақига 40% устама мукофотлари билан тақдирланди.\nИккинчи ўринни Мир Араб ўрта махсус ислом билим юрти ўқитувчиси Акмалхон домла Ғаниев қўлга киритди. Иккинчи ўринни олган иштирокчи 2-даражали диплом, микротўлқинли печь ҳамда бир йил давомида ойлик иш ҳақига 30% устама мукофотлари билан тақдирланди.\nУчинчи ўринни эса Кўкалдош ўрта махсус ислом билим юрти ўқитувчиси Жалолиддин домла Холмўминов қўлга киритди. Учинчи ўринни эгаллаган иштирокчи 3-даражали диплом, чангютгич ҳамда бир йил давомида ойлик иш ҳақига 20% устама мукофотлари билан тақдирланди.\nҚолган иштирокчилар эса китоблар тўплами ҳамда фахрий ёрлиқлар билан тақдирланишди.\nМусобақа якунида Тошкент ислом институти ректори У.Ғафуров, Ўзбекистон мусулмонлари идораси Кадрлар тайёрлаш ва таълим бўлими мудири С.Шерхонов, Ўзбекистон мусулмонлари идораси Котибият бўлими бошлиғи М.Ҳомидов сўзга чиқиб, иштирокчиларга, ташкилотчиларга ўз миннатдорчилигини билдирди.\nкабинет мудири Абдуллоҳ Қосим\n777000cookie-checkЙилнинг энг яхши фиқҳ ўқитувчисиno\nОлдингиКўзгуКейингиМарказий Осиёда фаолияти кузатилаётган экстремистик ва террорчи ташкилотлар: тарих, янги тенденциялар, қарши кураш йўллари


ЎзА - Ўзбекистонда 2 минг 600 дан зиёд корхонада сифатни бошқариш тизимлари жорий этилган\n26.08.2016 18:50 Чоп этиш версияси\nЎзбекистонда 2 минг 600 дан зиёд корхонада сифатни бошқариш тизимлари жорий этилган\n“Ўзстандарт” агентлигида Ватанимиз мустақиллигининг 25 йиллигига бағишланган тантанали тадбир бўлиб ўтди. “Гўзал ва бетакроримсан, муқаддас Ватаним, жоним сенга фидо, Ўзбекистоним!” шиори остида ташкил этилган тадбирда давлат ва жамоат ташкилотлари вакиллари, соҳа ходимлари иштирок этди.\n“Ўзстандарт” агентлиги бош директори А.Қурбонов ва бошқалар Президентимиз раҳнамолигида мамлакатимизда ишлаб чиқаришни модернизация қилиш, халқаро сифат стандартлари асосида фаолият кўрсатишга бўлган эътибор туфайли маҳсулотларимиз нафақат ички, балки ташқи бозорда ҳам мустаҳкам ўрин эгаллаётганини таъкидлади.\nАйни пайтда агентлик тизимида ўттизга яқин сифатни сертификатлаштириш идораси фаолият юритмоқда. “Ўзстандарт” агентлиги Халқаро стандартлаштириш ташкилоти, Давлатлараро стандартлаштириш кенгаши ва Давлат метрологик муассасаларининг Евро-Осиё ҳамкорлигининг тўлақонли аъзоси.\nХалқаро ташкилотлар билан тузилган битимларга асосан 50 мингга яқин халқаро стандартлардан фойдаланиш имкони яратилган. Синов ва сертификатлаштириш, назорат ва экспертиза соҳасида йирик инспекция компанияси “Societe Generakde Surveillance” (SGS) билан имзоланган келишувга кўра озиқ-овқат ва қишлоқ хўжалиги маҳсулотлари синов натижаларининг 140 дан ортиқ давлатда тан олинишига йўл очилди.\nМамлакатимизда сифатни бошқариш тизимларини жорий этган корхоналар 2 минг 600 дан ошган. Бу стандарт истеъмолчилар ҳаёти, соғлиғи ва атроф-муҳит учун хавфли бўлган маҳсулотларнинг камайиши, ишлаб чиқарувчилар устидан сифат бўйича доимий назоратни амалга ошириш имконини бераётир.\nМамлакатимиз иқтисодиёти ривожида муҳим ўрин тутаётган “Ўзстандарт” тизимида меҳнат қилаётган ходимлар меҳнати доимий равишда муносиб рағбатлантирилмоқда. Давлатимиз раҳбарининг 2016 йил 1 июлдаги фармонига мувофиқ таъсис этилган “Ўзбекистон мустақиллигига 25 йил” эсдалик нишони билан агентликнинг 25 ходими тақдирланди. Уларга эсдалик нишонлари тантанали равишда топширилди.


Остон Ўруновнинг дебюти ўхшадими? (фото) - Zamin.uz\n11:21 / 30.08.2020\nОстон Ўруновнинг дебюти ўхшадими? (фото)\nРоссия премьер-лигасининг олтинчи турида Москванинг “Спартак” клуби ўз майдонида “Арсенал”ни қабул қилди. Ушбу учрашув икки жиҳатдан аҳамиятли бўлди. “Спартак” 2:1 ҳисобидаги иродали ғалаба эвазига биринчи ўринга кўтарилди. Иккинчи жиҳати, анча интиқ кутилган дебютни кўрдик. Остон Ўрунов майдонга тушди.\nТўғриси, мураббийлар штабининг Остон Ўруновга имконият беришини тақдир тақозоси, дейиш мумкин. Унинг позициясига ўйиннинг 57-дақиқасида голландиялик Гус Тиль туширилган эди. Лекин орадан ҳеч қанча вақт ўтмасдан, футболчи жиддий жароҳат олди ва учрашувни давом эттира олмади. Мураббийлар вазиятдан фойдаланиб, баҳсда Остонни синаб олиш учун ўзбек футболчисини 69-дақиқада ўйинга қўшди.\n- Ўйин давомида асабийлашганим йўқ. Дебютимдан ўзимда яхши таассурот қолди. Бош мураббий менга ўз ўйинимни намойиш этишимни, тўпни олиб, рақибларни алдаб, олдинга интилишимни тайинлади. Буни эплай олдимми? Тўғриси, билмадим. Жамоадошларим менга тўп узатмади, деган ҳиссиётга борганим йўқ, - деди Остон Ўрунов учрашувдан сўнг журналистлар билан бўлган мулоқотда.\nЖамоа бош мураббийи Доменико Тедеско ҳам 19 ёшли ўзбек легионерининг ўйинидан қониққанини айтди.\n- Остон жамоамиздаги фаолиятини яхши бошлади. Озгина ҳаяжони сезилди. Муҳим учрашувда, катта клубда, маҳобатли стадиондаги биринчи ўйинда шундай бўлиши табиий ҳол. Бошида бир-икки марта тўпни йўқотди. Лекин кейин ўзини ўнглаб олди ва яхши ўйнади. У ёш футболчи, бизнинг ўйин услубимиз ва тактикамизга мослашиб олиши керак. Биз унга албатта вақт берамиз. Ҳеч ким унга босим ўтказмайди. Бирга ишлаймиз. Умид қиламанки, ҳаммаси яхши бўлади, - деди Тедеско.\nЖурналистлар Остон Ўруновни “Спартак” жамоасига таклиф қилган клуб бош директори Шамиль Газизовнинг ҳам дебют бўйича фикрини сўради.\n- Остон бошида ҳаяжонланди. Кейин нималарга қодирлигидан бир қисмини намойиш этди, холос. Яқинда у мухлислар ёқимтойига айланади ва ўз ўйини билан уларни хурсанд қилади, - деди Шамиль Газизов.\nЎйин таҳлили билан шуғулланувчи мутахассислар ҳам Ўруновнинг дебюти муаффақиятли бўлганини таъкидламоқда. Учрашувда жами 25 дақиқа ҳаракат қилган ҳамюртимиз майдоннинг рақиб томонида ишончли ҳаракат қилди, дриблингларини муваффақиятли амалга оширди ва тўп узатишларда бирор марта хато қилмади. У тўпни ўз жамоадошларига 15 марта оширди ва уларнинг ҳаммаси мўлжалга аниқ етиб борди. Мутахассислар Остон ўйин давомида бир марта рақибга яккакурашда имкониятни бой берганини ҳам назардан қочирмади.\nУмуман олганда, Остон Ўруновнинг дебютидан клуб раҳбарияти, бош мураббий, мухлислар ва энг асосийси ўзининг кўнгли тўлди. Буёғига бундан-да, зўр ўйинларни кутиб қоламиз. “Замин” янгиликларини “Youtube”да кузатиб боринг\n5-07-2020, 22:02, Спорт


Пак Му Жонг, «The Korea Times» газетаси президенти ва ношири (Корея Республикаси):\n– Ўзбекистон Республикаси Олий Мажлиси Қонунчилик палатаси, халқ депутатлари вилоят, туман ва шаҳар Кенгашларига бошланган сайловлар жараёнини бевосита кузатиб, бу сиёсий тадбирга мамлакатда жуда катта тайёргарлик кўрилганига ишонч ҳосил қилдим. Эрта тонгдан Тошкент шаҳридаги 497, 480, 60 ва 417-сайлов участкаларида бўлдим. Сайловчиларнинг фаоллиги, уларнинг ўз хоҳиш-иродасини эмин-эркин ифода этишини таъминлаш йўлида барча шароит муҳайё этилган.\nСайловларда номзодларнинг аксарияти ёшлар экани алоҳида эътиборга молик. Янгича фикрлайдиган, билимли ва интилувчан бундай номзодларнинг кўплиги қувонарли. Зеро, Ўзбекистон – ёшлар мамлакати. Мамлакат келажаги эса ёшлар қўлидадир. Давлатингиз уларни жамиятнинг таянчи ва суянчи этиб тарбиялаш йўлида кенг қамровли ишлар олиб бораётгани таҳсинга лойиқ.\nЎзбекистонда жамият ва давлат ишларини бошқаришда фаол иштирок этаётган хотин-қизлар сони ҳам тобора ортиб бораётганини алоҳида таъкидлашни истардим. Уларнинг давлат қурилишидаги иштирокини янада кенгайтириш мақсадида сиёсий партиялар фаолиятида аёллар роли кучайтирилгани диққатга сазовор. Сиёсий партиялар томонидан кўрсатилган депутатликка номзодлар сонининг камида 30 фоизи аёлларга ажратилгани мамлакатингиз хотин-қизларининг ижтимоий-сиёсий фаоллигини янада оширишга хизмат қилмоқда.


“Йилнинг жаҳон автомобили” танловида янги номинация пайдо бўлди » Скачать музыку бесплатно новинки музыки 2016-2017\n“Йилнинг жаҳон автомобили” танловида янги номинация пайдо бўлди\nКомментариев: 0 Просмотров: 253 Дата: 6-05-2016, 18:49 b0c4fb79a5e173c0cd0a7d8a6295d498229f5636 [/i]Share to Facebook [/i]Share to Twitter [/i] [/i] [/i] [/i] “Йилнинг жаҳон автомобили” танлови ташкилотчилари янги — “Шаҳар автомобили” (World Urban Car) номинацияси қўшилганини эълон қилди. Бу ҳақда, “Мотор” хабарига кўра, Лондон автосалони арафасида ташкил этилган махсус тадбирда маълум қилинди. Ташкилотчиларнинг қайд этишича, Ер аҳолисининг ярмидан кўпи шаҳарларда истиқомат қилади ва уларнинг сони йилдан-йилга ўсмоқда, шу сабабли ҳам келажак — шаҳарлар учун мўлжалланган кичик машиналарники. “Янги мукофотнинг киритилиши автомобиль ишлаб чиқарувчиларнинг мазкур ўсиб бораётган тармоқдаги интилишларини акс эттиради”. Бу номинация ҳисоб бўйича олтинчисидир. Бунгача мукофот умумий “Йил автомобили” категориясида, шунингдек, “Премиум автомобиль”, “Спорткар”, “Энг яхши дизайн” ва “Яшил автомобиль” таснифларида топширилар эди. Сўнгги танловда Mazda MX-5 родстери, Audi A4 ва Mercedes-Benz GLC моделларини ортда қолдирган ҳолда, ғолиб бўлди. Энг яхши “премиум автомобиль” сифатида BMW’нинг еттинчи серияси қайд этилган бўлса, Audi R8 йил спорткари деб топилди. Энг яхши дизайн йўналишидаги мукофот ҳам Mazda MX-5га насиб этди, “Яшил автомобиль” унвонини эса водородда ҳаракатланувчи Toyota Mirai модели қўлга киритди. - деб хабар бермоқда Carzone.uz нашри.


«Ўзбекистонда автоҳалокат қурбонлари пандемия қурбонларидан кам эмас…» — Алламжонов 14 йил олдин ўзи билан рўй берган воқеани ҳикоя қилиб берди — Teleradio.uz\nЎша пайтда «Солиқ хизмати хабарлари» номли кўрсатувимиз бўлар эди. Тезкор хабарлар ёритилар эди. Ва ўша кўрсатувга чиққан ҳар бир ҳолат қонуний (яъни ҳеч ким аралаша олмасди) ҳал қилинар эди, чунки бу кўрсатувни қўмита раисининг шахсан ўзи доим кузатиб борарди. Бир сўз билан айтганда, бизнинг кўрсатувда чиққан ҳар бир ҳолатга пировард натижада қонуний чора кўрилиши шарт эди. Мен барча ҳужжатларни расмийлаштириб, Хоразмга кетиш ҳаракатни бошлаб юбордим.\nЎшанда машинамиз яхшиям трактор балонига урилди, прицеп ўртасига эмас. Акс ҳолда калламиз шартта узилиб кетар эди, тавба қилдим. Хуллас, солиқчилар бизнинг орқамиздан кузатиб келишаётган экан, бахтимга улар дарҳол келиб, бизни олиб кетишди. Қишлоқ шифохонасига бордик. Аҳвол бир бало. Додлатиб, бақир-чақир билан амаллаб рентген қилишди ва палатага ётқизишди. Энди палатанинг аҳволи шундай ачинарли эдики, буни мендан кўра ўша қишлоқ аҳолиси яхши билса керак. Тепада узун сим ва унга илиниб турган лампочка, кровать пуржинали, ҳарбий батальонлардан келиб қолганга ўхшайди.\nҲушимни йўқотдим. Ўзимга келиб қарасам, бутунлай бошқа реанимацияда ётибман. Белимдан оёғимгача гипс қилинган, танамдан қандайдир симлар, болтлар чиқиб турибди. Хуллас, бу азобни душманимга ҳам раво кўрмайман. Унинг устига бегона жой, таниш одамнинг ўзи йўқ. Уйдагилар хавотир олмасин деб ҳеч кимга айтмаганман. Фақат синглим Хуршидага айтганман, мабодо менга бир нарса бўлса, хабаринг бўлсин, шу ерда ётибман, лекин ойим ва адамларга хозирча айтма, минг километр узоқдаман, эшитиб тамом бўлишмасин деб, тайинлаб қўйганман.\nШундай қилиб, реанимацияда 4-5 кун ётиб, кейин Тошкентга юборадиган бўлишди. Қандай транспортда юборишга бош қотиришди. Самолётда кетаман, машинада гипсланган аҳволда 10 соат қандай етиб бораман деб, шу фикрда тўхтадик. Самолётга носилкада олиб чиқишди, амаллаб ичкарига жойлашди. У самолёт носилка жойлаштириш учун мўлжалланмаган экан, аммалаб, бошини-оёғини айлантириб кириб олдик. Мени 3 нафар одам ўтирадиган ўриндиққа ётқизиб, оёқларим тагига баклажкалар боғлаб қўйишди. Хуллас, осилиб, амаллаб Тошкентга етиб келдим. Бир ўзим, бир ҳамроҳ ҳам қўшиб беришмабди; менимча, қутилганимизга шукр деб, Одил Боқиевич учириб юборган бўлса керак, ҳозир ёзиб туриб, шу жойи алам қилиб кетди (ёш бола эдим, қўмитада ишласам ҳам, у даврда матбуот хизматларининг обрўси бўлмас эди. Каттароқ бошқармада ишлаганимда балки бирга оборармиди ҳатто, деб ўйлаганман ўшанда).


Апелляция суди «Korean and migrations» агентлиги бўйича ҳукмга ўзгартишлар киритди\n14 сентябрь куни жиноят ишлари бўйича Яккасарой туман судида «Korean and migrations xususiy bandlik agentligi» МЧЖ мансабдорларига нисбатан суд ҳукми эълон қилинганди. Кейинроқ ҳукмга нисбатан бир қатор судланувчилар томонидан апелляция шикояти ва прокурор томонидан протест келтирилди.\nОлий суд ахборот хизмати хабарига кўра, ЖИБ Тошкент шаҳар суди апелляция инстанциясининг 7 октябрдаги ажрими билан ЖИБ Яккасарой туман судининг 14 сентябрдаги ҳукмига айрим ўзгартиришлар киритилган.\nЖумладан, 10 нафар судланувчининг айбловидан Жиноят кодексининг 228-моддаси 3-қисми (Ҳужжатнинг қалбакилигини била туриб, ундан фойдаланиш) чиқариб ташланган ва ушбу модда билан тайинланган жазолар бекор қилинган.\nШунингдек, ҳукмнинг тавсиф қисмидаги жабрланувчи Ж.Э. фойдасига жами 52 888 155 сўмлик эпизод ҳамда қарор қисмидаги ушбу суммани ундириш қисми чиқарилган. Ҳукмнинг қарор қисмидаги жабрланувчи А.З. фойдасига жами 27 202 730 сўм ундириш қисми бекор қилиниб, унинг фойдасига жами 32 602 730 сўм ундирилиши белгиланган.\nҲукмнинг тавсиф ва қарор қисмларидаги «VEGA BEST» МЧЖ ва «Агрофитоэкспорт» МЧЖ ўртасида тузилган 2019 йил 2 апрелдаги 4-сонли ҳамда «FAYOZ-ХDS» МЧЖ, «BAXMAL FITOIMPEX» МЧЖ ва «ISMAILOV RUSTAM IKRAMOVICH» МЧЖлар ўртасида тузилган 2019 йил 7 апрелдаги 3-сонли олди-сотди шартномаларини ҳақиқий эмас деб топишга оид қисми бекор қилинган.\nАпелляция шикоятлари ва апелляция протести қисман қаноатлантирилиб, ҳукмнинг қолган қисми ўзгаришсиз қолдирилган.\nЭндиликда суд ҳукми ижрога қаратилади ва жабрланувчиларга етказилган зарарларни қоплаш бошланади.\n“Korean аnd Migrations xususiy bandlik agentligi”дан жабрланганларнинг пуллари қайтарилмоқда\n«Korean and migrations» агентлиги жабрланувчилари ҳам пулларини талаб қилиб йиғилди. Вазир жараён тезлаштирилишини айтди\nКореяга жўнатиш ваъдаси билан топилган миллиардлар нималарга ишлатилган?


FBI Россиянинг сайловларга аралашганини текширмоқда - BBC News O'zbek\nFBI Россиянинг сайловларга аралашганини текширмоқда\nАҚШ Федерал қидирув бюроси (FBI) директори Жеймс Коми Россия ҳукуматининг 2016 йилги президентлик сайловларига аралашувига доир суриштирув ўтказилаётганини тасдиқлади.\nУнинг маълум қилишича, ушбу суриштирувлар Трамп сайловолди кампанияси жамоаси ва Россия ҳукумати ўртасида алоқалар бўлиб-бўлмаганлиги ва Кремль ҳамда Трамп кампанияси ўртасида бирор мувофиқлаштириш бор ё йўқлигини текширган.\nFBI ушбу муносабатларда жиноят аломатлари бор-йўқлигини ҳам текширади.\nДоналд Трамп икки ўртада бирор келишув бўлганлигини кескин рад этади.\nРоссия томони ҳам АҚШдаги президентлик сайловларига таъсир ўтказишга ҳаракат қилганлигини ҳар доим рад этиб келади.\nFBI директори Конгресснинг камдан кам ҳолларда очиқ ўтказиладиган истиҳборот қўмитаси йиғилишида сўзлаган. Қўмита Россия ва Трамп кампанияси ўртасидаги алоқаларга доир суриштирув ишлари ҳам ўтказган.\nЖеймс Коми суриштирув ишларини "жуда ҳам мураккаб" деган ва жамоатчиликка очиқ қилинмаган маълумотларни қўмита олдида ошкор сўзлай олмаслигини айтган. У суриштирувнинг қачон тугаши борасида бирор муддат ҳам айта олмаслигини билдирган.\n"Бизни қаерга олиб боришидан қатъий назар фактларнинг ортидан борамиз", - деган у.\nИстиҳборот қўмитаси олдида Миллий Хавфсизлик агентлиги (МХА) раҳбари адмирал Майк Рожерс ҳам ҳисобот берган.\nУ МХА январ ойида разведка хизмати чоп қилган ҳисоботлардаги хабарлар ростлигига ишонишини билдирган. Ҳисоботда Россия Президенти Владимир Путин Доналд Трампнинг сайловдаги рақиби Ҳиллари Клинтоннинг обрўсига путур етказувчи кампания олиб боргани айтилади.\nКонгрес истиҳборот қўмитасининг Республикачилар партиясидан раиси Девин Нюнес Президент Трамп унинг Трамп минораси биноси эшитилгани тўғрисидаги иддоаларни рад этган.\nТрамп шу ойнинг бошида Обама уни тинглашларини буюргани ҳақида твит ёзган эди.\n"Аниқлаштириб олайлик. Трамп минорасини ҳеч ким тингламаганлиги бизга аён. Лекин шунга қарамасдан Трамп ва унинг жамоасига нисбатан бошқа кузатув воситалари қўлланилган бўлиш эҳтимоли мавжуд", - деган Девин Нюнес.\nАҚШ истиҳборот агентликлари Кремл қўлловидаги хакерлар Демократлар партияси раҳбарларининг электрон почтасини бузиб киргани ва Трамп Ҳиллари Клинтонни енгишда ёрдам бериш учун айрим маълумотларни ошкор қилганини айтиб чиқди.\nШундан бери Трамп сайловолди кампанияси жамоаси Россия расмийларига алоқаси борликда айбланиб келинади.\nДевин Нюннес якшанба куни "шу тонггача қўлимга келиб тушган маълумотларнинг ҳаммаси Трамп кампанияси Россия алоқаси борлигига исбот бўла олмайди", - деди.\nМиллий истиҳборот қўмитаси собиқ директори Жемс Клаппер январ ойида лавозимини тарк этгунга қадар икки ўртада алоқалар бўлганлиги ҳақида бирор далил кўрмаганини айтган.\nБироқ кўмитанинг Демократлар партиясидан раҳбари Адам Счиф у кўрган материаллар АҚШ фуқаролари сайловга таъсир ўтказиш мақсадида Россия билан тил бириктирганига исбот бўла олишини айтган.\nТрамп маъмуриятининг икки катта мулозими Россия билан тил бириктирганликда айбланиб қўлга тушган. Президентнинг хавфсизлик масалалари бўйича собиқ маслаҳатчиси Майкл Флин ва Бош прокурор Жеф Сешшинс.\nФлин Россия элчиси билан миллий хавфсизлик маслаҳатчиси лавозимига ўтиришдан олдин мулоқот қилганини Оқ уйдан яширгани учун ўтган ой истеъфога чиққан эди.\nУ элчи Сергей Кисляк билан Россияга нисбатан АҚШ қўйган санкцияларни муҳокама қилганликдак айбланганди. Оддий фуқароларга АҚШ номидан музокаралар олиб бориш қонун билан тақиқланган.


Мурод Хонтўраев вафотидан олдин дўкондан спиртли ичимлик олганмиди? Сотувчи билан суҳбат | Qalampir.uz\n3-саҳифа\t21 Июль 13:00 42638\nХабарингиз бор, жорий йилнинг 19 июль куни Ўзбекистон ММА ассоциацияси вице-президенти Мурод Хонтўраев Тошкент вилояти Бўстонлиқ туманида йўл-транспорт ҳодисасига учраб, вафот этди.\n“Осиё айиғи”нинг вафотидан кейин ижтимоий тармоқларда кўплаб миш-мишлар тарқатилди. Ана шундай бўҳтонлардан бири унинг шу куни спиртли ичимлик истеъмол қилгани, халқ тилида “бочка” деб аталувчи – Бўстонлиқ тумани жойлашган дўконлардан биридан спиртли ичимликлар харид қилгани, уларнинг пулини бермай кетгани ва дўкончига тўппонча тирагани ҳақидаги гаплар эди. Орадан кўп ўтмай, ушбу аудиоёзувни ижтимоий тармоқлар орқали тарқатган йигит Хонтўраевнинг яқинлари ва халқдан узр сўраб, бу воқеага ўзи гувоҳ бўлмагани, кўзи билан кўрмагани, танишидан эшитганини айтиб чиқди.\nБу орада Тошкент вилояти Ички ишлар бош бошқармаси Матбуот хизмати раҳбари Бобур Тўлаганов ҳам вазиятга янада аниқлик киритиш мақсадида Бўстонлиқ туманида жойлашган дўкон сотувчиси билан мулоқот қилди. Тўлагановнинг шахсий саҳифасида эълон қилинган видеосуҳбатда дўкон сотувчиси ижтимоий тармоқларда тарқатилган гап-сўзлар ёлғон эканини айтган.\nДўкончининг қайд этишича, Мурод Хонтўраев BMW X5 русумли автомобилида 19 июль куни соат 10:30 атрофида дўкон олдига келиб тўхтаган. Хонтўраев автомобилдан тушмай, ташқарига чиққан сотувчидан газланмаган сув ва сақич олиб чиқишини сўраган.\n“Интернетда тарқатилаётган гаплар ёлғон. Мен бу гапларни тарқатган болага чора кўришингизни сўрайман”.\nАҳамиятлиси шундаки, сотувчининг айтганларини ушбу дўкон тепасига ўрнатилган кузатув камералари ҳам тасдиқлаб беради.\nЭслатиб ўтамиз, ЙТҲ 19 июль куни соат 11:30 ларда Бўстонлиқ тумани ҳудудидан ўтувчи 4R-12 автомобиль йўлининг 68-километрида содир бўлган. Бир йўналишда ҳаракатланиб кетаётган Lacetti ҳамда BMW X5 русумли автомобиллар иштирокида тўқнашув содир бўлган. Тўқнашув оқибатида BMW X5 русумли автомобиль йўлдан чиқиб кетиб ағдарилган.\n03 Август 15:51 28764\n03 Август 13:06 27904\n04 Август 12:37 24401\n03 Август 15:01 23922\n04 Август 15:26 21269


Республиканинг айрим жойларида момақалдироқ билан қисқа муддатли ёмғир ёғиши ... - UzNews.uz\n2 июля, 11:14 553 0\nДам олиш кунлари кутилаётган об-ҳаво ҳақида маълумот берилди.\nЎзгидромет хабарига кўра, охирги кунларда республика ҳудуди бўйича июль ойининг боши учун меъёрий қийматлардан 4-6 даражага юқори бўлган аномал иссиқ об-ҳаво кузатилмоқда. Бу ҳодиса Эрон ҳудудларидан қуруқ ва иссиқ ҳаво оқимларининг кириб келиши билан боғлиқ.\nДам олиш кунларида Ўзбекистонда иссиқ ва қуруқ об-ҳаво шароити сақланиб қолади, ҳаво ҳарорати кечалари +24...+27 даража, кундуз кунлари +38...+41 даража, шимолда, жанубда ва чўл ҳудудларнинг баъзи жойларида +44 даражагача атрофида бўлади. Шамолнинг 15-20 м/с тезликкача кучайиши сақланиб қолади.\nАйрим тоғли ҳудудларда конвектив булутлилик ривожланиши оқибатида куннинг иккинчи ярмида момақалдироқ билан қисқа муддатли ёмғир ёғиши эҳтимоли бор.\n3 августа, 14:30 1271 0\n2 августа, 14:25 1053 0\n3 августа, 15:29 707 0\n09 Июля, Пятница 5391 0\n09 Июля, Пятница 5468 0\n09 Июля, Пятница 5244 0\n06 Июля, Вторник 18945 3\n08 Июля, Четверг 15304 0\n24 Июня, Четверг 7691 60


Шифокорни калтаклаган эркакка нисбатан жиноят иши очилди | Qalampir.uz\nШифокорни калтаклаган эркакка нисбатан жиноят иши очилди\nЖамият\t03 Октябрь 2019 20:15 2734\nАввалроқ, Тошкентда 6-подстанциянинг тез тиббий ёрдам шифокори Жаҳонгир Хўжаевга нисбатан беморнинг яқинлари тажовуз қилгани ҳақида хабар берган эдик.\nБугун, 3 октябрь куни Тошкент шаҳар Ички ишлар бош бошқармаси Матбуот хизмати тез тиббий ёрдам шифокори Жаҳонгир Хўжаевнинг калтакланиши бўйича маълумот берди ва ҳалат юзасидан жиноий иш очилганини маълум қилди.\n29 сентябрь куни соат 23.58 да Юнусобод тумани ИИО ФМБ навбатчилик қисмига келиб тушган хабарга кўра, соат 23:30 да шаҳар 7-сон клиник шифохонасига тан шикастлари билан 27 ёшли шифокор Жаҳонгир Хўжаев олиб келинган.\nАниқланишича, Жаҳонгир Хўжаев ўз хизмат вазифаларини бажариш давомида 21 ёшли фельдшер билан бирга чақирув томон йўл олган. Етиб келишгач, ўзини ёмон ҳис қилаётган Дилдора М.га укол қилиб, уни шифохонага етказишган. Қизнинг шифохонага маст ҳолатда келган 29 ёшли акаси Мирҳаёт М. аввал шифокорларни ҳақорат қилиб, сўнг Жаҳонгир Хўжаевни урган.\nУшбу факт асосида Ўзбекистон Республикаси Жиноят кодексининг 277-моддаси (“Безорилик”) бўйича жиноий иш қўзғатилди.\nЭслатиб ўтамиз, Ўзбекистон Соғлиқни сақлаш вазири Алишер Шодмонов шифокорларнинг бўппосланиши бўйича Ўзбекистон Республикаси Бош прокуратурасига мурожаат йўллади.\nТошкент безорилик тез ёрдам\n30 Март 23:35 76324\n28 Март 15:16 73584\n28 Март 10:15 54884\n28 Март 17:32 42742\n29 Март 20:52 42519


Жиноят ишлари бўйича Тошкент вилоят суди 16 май куни Ўзбекистон Давлат божхона қўмитасининг собиқ раиси Муиджон Тоҳирийга нисбатан ҳукм чиқарди, дея хабар қилди «Газета.uz» ўз ахборот манбасига таяниб.\nХабар қилинишича, Муиджон Тоҳирий Жиноят кодексининг 167 (ўзлаштириш ёки растрата йўли билан талон-торож қилиш), 207 (мансабга совуққонлик билан қараш) ва 209- (мансаб сохтакорлиги) моддаларида кўзда тутилган жиноятларни содир этганликда айбдор деб топилди.\n“Суд божхона маҳкамасининг собиқ раҳбарига жазони манзил-колонияда ўташни кўзда тутувчи 3 йил-у 6 ой муддатга озодликдан маҳрум этиш ҳамда 3 йил муддатга раҳбарлик ва моддий жавобгарлик бўлган лавозимларда ишлаш ҳуқуқидан маҳрум этган ҳолда ЭКИҲнинг 400 баравари (81,1 млн сўм) миқдорида жарима жазоларини тайинлади”, дейилади хабарда.\nМуиджон Тоҳирийнинг қўлга олингани 2018 йил декабрида маълум бўлган эди. У ДБҚ раҳбари лавозимида 2016 йил декабридан 2018 йил февралига қадар фаолият кўрсатган.\n2006−2008 ва 2011−2016 йилларда Миллий хавфсизлик хизмати (ҳозирги — ДХХ) раиси ўринбосари, 2013 йилдан Ўзбекистоннинг биринчи президенти Ислом Каримов хавфсизлик хизматига раҳбарлик қилган.


Путин контрсанкциялар амал қилишини 2017 йил охиригача узайтирди\n22:29 / 29.06.2016\nРоссия президенти Владимир Путин 2017 йил охиригача контрсанкциялар амал қилишини узайтириш ҳақидаги фармонни имзолади.\nҲуқуқий ахборот расмий порталида айтилишича, санкциялар амал қилиши жорий йилнинг 6 августидан 2017 йил 31 декабригача "Россия миллий манфаатларини ҳимоялаш мақсадида" "Махсус иқтисодий чоралар тўғрисидаги" ва "Хавфсизлик тўғрисидаги" қонунларга мувофиқ узайтирилмоқда.\nПутиннинг озиқ-овқат эмбаргоси фармони дастлаб 2014 йил ёзида имзоланган, 2015 йилда эса узайтирилганди. Россия санкциялари бир қатор давлатлардан озиқ-овқат киритилишига тақиқловни кўзда тутади.\nМай ойи охирида Путин Ғарб санкцияларни бекор қилса, Москва ҳам санкцияларни бекорга қилишга тайёрлигини айтганди. Путин июндаги иқтисодий анжуманда Европа санкцияларни бекор қилиш борасида "чув тушириши" мумкинлигидан хавотир билдириб ўтганди.


Олимлар энг улкан ҳалокат сабабини аниқлашди\nтарихида жонли мавжудотларнинг энг мислсиз қирилиб кетишига вулқонлар сабаб бўлган. Цинциннати (АҚШ) ҳамда Хитой геофанлари университети олимлари шундай хулосага келишди.Мутахассислар кўмир ёниши оқибатида ... келиб тушган.Замонавий Сибирь ҳудудларида юз минг йиллар тинмай вулқонлар отилган. Шунча вақт давомида ҳавога уч миллион куб километргача ...\nНовости» хабар беришича, Япония жануби-ғарбида дунёдаги энг йирик вулқонлардан бири — Асо уйғонди. Асо «Иката» атом электр станциясидан 130 ... бошқармаси хабарига кўра, Кумамото префектурасида жойлашган ушбу вулқон кратеридан 200 метр баландликда отилиб чиққан тутун ва кулни шамол ...\n«Сариқ хавф». Мексикада дунёдаги энг хавфли вулқон отилмоқда (видео)\nҳукумати сайёрамиздаги энг хавфли вулқон — Попокатепетль теварак туманлари учун «сариқ хавф» даражасини белгилади. Ҳадемай бу ерликлар бошқа жойларга кўчирилиши мумкин. Чорак ... кўчирилиши мумкин. Чорак асрдирки, минг йиллик уйқудан уйғонган вулқон безовта, тинмай қайноқ кул, тутун ва лава сочмоқда. Айниқса, кечаги ...\nИндонезияда бир суткада 49 марта вулқон отилди\nКракатау вулқони сўнгги бир сутка давомида 49 марта портлади, дея хабар беради «Haber7.com» сайти. Индонезия метеорология, иқлим ва геофизика агентлиги ... маълум қилишича, Суматра ва Ява ороллари орасидаги Каратау вулқони сўнгги пайтларда жуда фаоллашган. вулқон пуркаётган кул 400 метргача ...\nИндонезияда кучли зилзила ва цунамидан сўнг вулқон уйғонди (видео)\nетмаганидек, куни кеча, 3 октябрь куни Сулавеси оролида Сопутан вулқони уйғонди, у 6 километр баландликкача кул сочмоқда. Одамлар лава ...\nИндонезияда уч кунда 44 марта вулқон отилди (видео)\n«Анак Кракатау» (Кракатаунинг боласи) вулқони уйғонди, дея хабар беради «Sabah.com» нашри. Индонезия Метеорология, иқлим ва геофизика марказининг маълум қилишича, Лампинг шаҳридаги ...\nсоат 8:53 лар атрофида Бокунинг Карадағ туманида Отманбоздағ балчиқ вулқони уйғонган. Орадан бир соат ўтиб, иккинчи отилиш юз берди. вулқон ...\nЯпонияда кучли вулқон отилиши кутилмоқда\nбошқармаси мамлакатнинг жануби-ғарбидаги Кутиноэрабу оролида кучли вулқон отилиши мумкинлигидан огоҳлантирди. Бу ҳақда «Korrespondent.net» ... билдиради. «15 август куни соат 0:00 дан 10:00 гача 26 та 1,9 балли вулқон зилзиласи кузатилган. Эпимарказ 2015 йилнинг майида вулқон отилган ...\nГватемалада вулқон отилиши натижасида қурбон бўлганлар 56 нафарга етди\nвулқон портлаши оқибатида 25 киши ҳалок бўлгани ҳақида хабар берган эдик. «Gazeta.ru»нинг хабар беришича, «Фуэго» вулқон портлаши оқибатида ...\nГватемалада вулқон портлади, 25 киши ҳалок бўлди\n«Фуэго» вулқонининг портлаши оқибатида ҳалок бўлганлар сони 25 кишига етган. Бу ҳақда «РИА Новости» хабар бермоқда. Аввалроқ вулқондан 7 киши ҳалок ... хабар берилган эди. «RBC Noticias» телеканалининг маълум қилишича, вулқондан жабрланган 653 киши вақтинчалик бошпана топган, 378 киши Эскуинтла, ...


Хавьер Занетти "Интер" билан умрбод шартнома тузди » Скачать музыку бесплатно новинки музыки 2016-2017\nХавьер Занетти "Интер" билан умрбод шартнома тузди\nКомментариев: 0 Просмотров: 207 Дата: 24-04-2016, 06:26 "Интер"нинг таниқли ўйинчиси, ҳозирда клубда вице-президент бўлиб ишлаётган Хавьер Занетти фаолиятининг охиригача шартнома имзолади. Бу ҳақда клуб расмий сайти хабар бермоқда. "Фаолиятимнинг қолган қисмини мен учун ҳар қандай жойдан севимли бўлган клубда ўтказиш - мен учун фахрдир. "Интер" - мен ва оиламнинг энг яхши йилларидир", -- дейди Занетти. Эслатиб ўтамиз, Занетти футболчи сифатида "Интер"да 19 мавсумни ўтказган ва 852 учрашувда иштирок этган. 2014 йилда футболчилик фаолиятини якунлаган. - деб хабар бермоқда Stadion.uz нашри.


Қаршидаги муҳандислик институти талабаси ўзини осиш орқали жонига қасд қилди… - 5 Июня 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Июнь » 5 » Қаршидаги муҳандислик институти талабаси ўзини осиш орқали жонига қасд қилди…\nҚаршидаги муҳандислик институти талабаси ўзини осиш орқали жонига қасд қилди…\nУ Қаршидаги муҳандислик-иқтисод институтининг учинчи курс талабаси ва шу билан бирга гуруҳбошиси эди. Яқинда ўзи яшайдиган уйнинг оғилхонасида ўзини осиб қўйди. Институт маъмурияти ҳам ушбу фожиани расман тасдиқлаган. Уларнинг маълум қилишича, дафн маросими шу йил 3 июн куни бўлиб ўтган. Яна шу нарса таъкидландики, бу талаба институтдаги коррупция жинояти қурбонига айланибди.\n— Бизнинг институтда коррупция жинояти урчиб кетган, — деди исми-шарифи сир тутилган талабалардан бири. — Декан ва муаллимга порани талабалардан гуруҳбоши йиғиб олади. Яқинда декан агар зудлик билан пул йиғиб келишмаса, гуруҳбошилар учун алоҳида рўйхат тузилишини айтиб дўқ қилган. Рўйхат шуни англатадики, қайси гуруҳбоши шу рўйхатга тиркалса, у талабалик стипендиясидан маҳрум бўлади. Масалан, ўтган йили шу рўйхат тузилмаслиги учун гуруҳбошилар 50 доллардан пул йиғиб беришган. Бундан ташқари, ҳар бир имтиҳон олдидан қониқарли баҳо олиши учун талабалардан 150 минг сўмдан пул йиғиб муаллимларга топшириши лозим бўлган. Дарс қолдирган талабалардан алоҳида пул йиғилган…\nТалабалар бир овоздан марҳум гуруҳбоши икки ўт орасида қолганини айтишди. Бу юкни кўтара олмай, охири жонига қасд қилишни маъқул кўрибди.\nАфсус, шунинг билан бу институтда 2019 йили учинчи талаба ўз жонига қасд қилди.